*Proiect*

**Strategia de Descentralizare în Sectorul Educației**

**Introducere**

**Educaţia − o competenţă partajată**

Descentralizarea administrativă, definită în Strategia Naţională de Descentralizare, adoptată de Parlamentul Republicii Moldova la 5 aprilie 2012, necesită strategii clare pentru fiecare sector, urmând ca puterea de decizie şi resursele financiare corespunzătoare să fie transferate de la nivelul central către administraţia publică locală.

Strategia de Descentralizare în Sectorul Educației (în continuare – Strategia) vizează managementul sistemului de învăţământ, descentralizat în baza următorului principiu: **educaţia – competenţă partajată.**

În prezent, acest principiu nu este clar definit în legislaţia naţională, care, în schimb, conţine norme confuze şi, uneori, contradictorii. Astfel, Legea privind finanţele publice locale nr. 379 din 16 octombrie 2003, amendată la 26 aprilie 2012, stipulează că instituţiile preşcolare sunt finanţate din bugetele unităţilor administrativ teritoriale de nivelul unu, în timp ce finanţarea instituţiilor de învăţământ primar şi secundar general urmează să treacă de la unităţile administrativ teritoriale de nivelul unu la unităţile administrativ teritoriale de nivelul doi, începând cu 1 ianuarie 2012 (art. 8, alineatul 4, punctul 3; alineatul 2, punctul 5; alineatul 5, punctul 3 şi alineatul 6, punctul 7). Însă Legea prenotată nu face distincţie între funcţiile proprii şi cele delegate.

Legea privind descentralizarea administrativă nr. 435 din 28 decembrie 2006 stabileşte că educaţia urmează să fie o funcţie a administraţiei publice locale, instituţiile preşcolare fiind competenţă proprie a administraţiilor publice locale de nivelul unu, iar şcolile – competenţă proprie a administraţiei publice locale de nivelul doi (articolul 4, alineatul 1, litera h şi alineatul 2, litera h). Această lege însă defineşte doar competenţele delegate, dar nu şi pe cele partajate.

Strategia Naţională de Descentralizare, adoptată prin Legea nr. 68 din 5 aprilie 2012, promovează trei tipuri de funcţii ale administraţiilor publice locale: funcţii proprii, funcţii partajate şi funcţii delegate. În acţiunea 2.2.5, parte a activităţii 2.2 a acestei Strategii, educaţia este prezentată ca exemplu de funcţie delegată sau partajată, alături de sănătate, cultură şi asistenţă socială.

Potrivit criteriilor formulate în Anexa nr.1 a Strategiei Naţionale de Descentralizare, o competenţă delegată este una în care administraţia publică locală nu are nici-o autonomie în ceea ce priveşte modul de exercitare şi nu are nici-o autoritate în alocarea fondurilor primite pentru această funcţie prin transferurile cu destinație specială. Furnizarea serviciilor de educaţie oferă administraţiilor publice locale un anumit grad limitat de autonomie în definirea conţinutului (a se vedea Anexa 4 a Strategiei). Mai mult ca atât, în aplicarea formulei naţionale de alocare, administraţiile publice locale au dreptul de realocare, conform priorităţilor pe care le au, a unei părţi a fondurilor primite prin transferurile cu destinație specială pentru educaţie. Aceasta denotă că, din perspectiva Strategiei Naţionale de Descentralizare, educaţia este o funcţie partajată, şi nu delegată.

În taxonomia competenţelor, competenţa partajată se situează între competenţa proprie şi competenţa delegată. Aceasta diferă de competenţa proprie prin faptul că, pe de o parte, raioanele/municipiile nu vor avea autonomie completă în cazul educaţiei, iar pentru deciziile importante va fi necesară deseori aprobarea Ministerului Educaţiei. Pe de altă parte, o competenţă partajată diferă de o competenţă delegată prin faptul că raioanele vor avea o anumită autonomie asupra unor domenii-cheie ale managementului şi finanţelor educaţiei şi nu vor fi simpli executori ai deciziilor adoptate la nivel central.

Principalele consecinţe ale transformării educaţiei într-o competenţă partajată sunt:

1) Transformând educaţia într-o competenţă partajată, este urmat modelul european, în care diferite funcţii educaţionale sunt împărţite între diverse niveluri ale managementului educaţiei. De aceea, de exemplu, curriculum-ul de bază este stabilit de Guvernul central (componentă naţională), însă autoritățile administraţiilor publice locale şi instituţiile de învăţământ au o anumită autonomie în ceea ce priveşte ajustarea unei părţi a curriculum-ului la necesităţile locale (componenta raională şi componenta şcolară). Regulile care guvernează educaţia ar trebui să promoveze dialogul, cooperarea şi înţelegerea reciprocă între diferitele grupuri de interes.

2) Managementul procesului educaţional, în calitate de competenţă partajată, trebuie să fie transparent şi inclusiv. Aceasta va consolida abordarea bazată pe drepturile omului, în sensul dezvoltării educaţiei. Ministerul Educaţiei va desfăşura consultări regulate cu privire la sectorul educaţiei, prin creareaConsiliului Naţional pentru Educaţie, instituţie de dialog naţional în domeniul educaţiei, care va include reprezentanţi ai Guvernului Republicii Moldova, ai Parlamentului, ai administraţiilor publice locale de nivelul unu şi doi, ai sindicatelor cadrelor didactice, ai asociaţiilor minorităţilor etnice şi naţionale şi ai instituţiilor academice. Componenţa şi competenţele Consiliul Naţional pentru Educaţievor fi stabilite în legislaţia cu privire la educaţie.

3) În calitate de competenţă partajată, educaţia va fi finanţată prin transferuri cu destinație specială, alocate din bugetul central către bugetele administraţiilor locale care întreţin şi administrează instituţiile de învăţământ. Alocarea acestor transferuri se va baza, în primul rând, pe numărul de elevi, dar ar putea să ţină cont şi de condiţiile locale, care pot genera diferenţe între costurile serviciilor educaţionale. Formula de alocare trebuie să fie făcută publică şi revizuită anual, pentru verificarea conformităţii cu necesităţile administraţiilor publice locale. Procedurile de alocare a transferurilor vor lua în calcul şi necesităţile copiilor cu nevoi speciale.

4) Politicile naţionale în domeniul educaţiei vor fi elaborate de nivelul central şi implementate de administraţia publică locală. Priorităţile politicilor naţionale în domeniul educaţiei se vor formula în documente strategice ale Ministerului Educaţiei, vor fi aprobate de Consiliul Naţional pentru Educaţie şi comunicate tuturor grupurilor de interes. În acelaşi timp, legislaţia cu privire la educaţie va stabili un anumit grad de autonomie în anumite părţi ale curriculum-ului (componenta şcolară şi raională), în alegerea şi utilizarea manualelor şi a altor materiale educaţionale, precum şi în adoptarea metodologiilor pedagogice.

5) Odată ce educaţia devine o competenţă partajată, Ministerul Educaţiei este primul responsabil de monitorizarea procesului educaţional şi a calităţii activităţii instituţiilor de învăţământ. Pentru aceasta, Ministerul Educaţiei (i) va dezvolta şi va implementa instituţii şi proceduri pentru inspecţia eficientă şi oportună a instituţiilor de învăţământ din întreaga ţară, punând un accent deosebit pe asigurarea accesului la educaţie pentru grupurile vulnerabile, (ii) va stabili standarde minime referitoare la calitatea educaţiei, pe care administraţiile publice locale le vor respecta în mod obligatoriu. Respectarea acestor standarde va fi monitorizată de către inspecţia şcolară nou instituită.

6) Educaţia fiind o competenţă partajată, Ministerul Educaţiei va fi implicat în managementul local al instituţiilor de învăţământ, pentru a menţine calitatea educaţiei, a proteja grupurile vulnerabile şi a se asigura că deciziile locale aduc beneficii tuturor beneficiarilor. Această implicare se va reglementa prin proceduri stricte, care garantează autonomia locală. Pentru a exercita, în mod adecvat, această responsabilitate, Ministerul Educaţiei va crea oficii desconcentrate regionale, finanţate şi subordonate direct ministerului. Legislaţia cu privire la educaţie va stabili denumirea şi funcţiile acestor oficii.

7) Raioanele/municipiile vor gestiona educaţia, în calitate de competenţă partajată, în colaborare cu Ministerul Educaţiei şi sub ghidarea acestuia. Astfel, Ministerul Educaţiei, prin reprezentanţii săi regionali (oficiile desconcentrate), va monitoriza respectarea cadrului normativ din domeniul educaţiei şi îndeplinirea sarcinilor respective, care revin administraţiilor publice locale. În cazul unor încălcări grave ale cadrului normativ, în special în ceea ce ţine de accesul la educaţie şi standardele educaţionale minime (calitatea educaţiei), Ministerul Educaţiei va avea dreptul să retragă competenţele entităţilor respective şi să preia managementul direct al instituţiilor de învăţământ, în conformitate cu condiţiile şi procedurile stabilite în legislaţia cu privire la educaţie.

Nouă viziune privind partajarea competenţelor în sectorul educaţiei se axează pe următoarele principii şi abordări generale:

1) Va exista o distincţie clară între competenţele administraţiei publice centrale, ale administraţiei publice locale de nivelul doi şi ale administraţiei publice locale de nivelul unu. În general, Ministerul Educaţiei va fi responsabil de definirea politicii educaţionale a Republicii Moldova, de aprobarea curriculum-ului de bază (componenta naţională) şi a manualelor, de stabilirea standardelor educaţionale. Administraţia publică locală de nivelul doi va fi responsabilă de gestiunea şi finanţarea reţelelor de unităţi şcolare şi a altor instituţii educaţionale subordonate la acest nivel, precum şi de organizarea transportării elevilor, vor stabili componenta raională/municipală a curriculum-ului. Autorităţile publice locale de nivelul unu vor fi responsabile de gestiunea şi finanţarea reţelelor de instituţii preşcolare.

2) Fiecare nivel al administraţiei publice locale va beneficia, în mod direct, de transferuri cu destinație specială pentru finanţarea competenţelor educaţionale de care dispun. Formula de alocare pentru aceste transferuri, precum şi monitorizarea executării bugetelor instituţiilor de învăţământ constituie o prerogativă a autorităţilor administraţiei publice centrale de specialitate.

3) Va spori autonomia educaţională şi organizaţională a instituţiilor de învăţământ, care vor deveni persoane juridice cu bugete proprii şi vor avea dreptul să administreze procesul pedagogic, să selecteze metodologiile didactice potrivit nevoilor elevilor, conform cadrului normativ al educaţiei. Selectarea, remunerarea şi evaluarea cadrelor didactice, precum şi stabilirea componentei şcolare a curriculum-ului vor constitui responsabilitatea exclusivă a instituţiilor de învăţământ.

4) Descentralizarea educaţiei în Republica Moldova se va baza pe drepturile omului, respectându-se principiile participării, transparenţei, incluzivităţii, responsabilităţii, non-discriminării şi al egalităţii de gen. În vederea realizării acestor principii, Strategia prevede modificări de rigoare în legislaţia cu privire la educaţie educaţională şi în alte acte legislative, tangente sectorului dat. Competenţele educaţionale specifice, conforme acestor principii, sunt prezentate în Anexa nr.1 a prezentei Strategii.

Strategia este elaborată în conformitate cu cerinţele unice referitoare la documentele de planificare strategică aplicabile în Republica Moldova şi include următoarele componente de bază:

I. Descrierea situaţiei curente

II. Identificarea problemelor

III. Obiective generale şi specifice

IV. Activităţi sistemice şi specifice

V. Impactul şi evaluarea costurilor

VI. Rezultate scontate şi indicatori de progres

VII. Fazele de implementare

VIII. Monitorizarea şi raportarea

**I. Descrierea situaţiei curente**

După obţinerea independenţei, Republica Moldova a depus eforturi considerabile pentru crearea unui cadru normativ-juridic, care ar reglementa structura şi funcţionarea atât a învăţământului în ansamblu, cât şi a învăţământului preşcolar, primar şi secundar general în particular.

Legile şi hotărârile adoptate de Parlamentul Republicii Moldova, hotărârile aprobate de Guvernul Republicii Moldova, actele normative aprobate de Ministerul Educaţiei au servit drept suport juridic pentru demararea unor reforme de esenţă în învăţământul preşcolar, primar şi secundar general:

a) structurarea învăţământului general în primar (clasele 1-4), gimnazial (clasele 5-9) şi liceal (clasele 10-12);

b) crearea de noi tipuri de instituţii de învăţământ (gimnazii şi licee);

c) elaborarea şi implementarea Curricula naţionale pentru învăţământul preşcolar, primar şi secundar general;

d) crearea sistemului de evaluare externă a rezultatelor învăţării (testarea la absolvirea treptei de învăţământ primare, examenele de absolvire a gimnaziului, examenele de bacalaureat);

e) reconceptualizarea formării inițiale şi continue a cadrelor didactice şi manageriale (instituirea gradelor didactice şi manageriale, crearea sistemului de atestare a cadrelor didactice şi manageriale, includerea în Nomenclatorul domeniilor de formare profesională şi al specialităţilor pentru pregătirea cadrelor în instituţiile de învățământ superior a domeniului general de studiu „Ştiinţe ale educaţiei”, crearea unui nou sistem de formare continuă a cadrelor didactice);

f) reconceptualizarea procesului educaţional prin consolidarea aspectelor ce ţin de educaţia incluzivă, respectarea drepturilor omului, egalizarea şanselor, promovarea egalităţii de gen, susţinerea copiilor aflaţi în situaţii dificile.

Impactul reformelor realizate pe parcursul ultimilor ani constă în extinderea oportunităţilor educaţionale oferite copiilor şi elevilor, racordarea conţinuturilor şi metodelor de predare-învăţare-evaluare la cerinţele unui învăţământ modern.

Conform mai multor studii sociologice[[1]](#footnote-1), educaţia este unul din puţinele domenii ale vieţii social-economice, în care ponderea cetăţenilor care se declară mulţumiţi şi foarte mulţumiţi de educaţia copiilor lor depăşeşte nivelul de 50%. Valorile acestui indicator plasează educaţia pe primele locuri în clasamentele ce descriu nivelul de satisfacţie a cetăţenilor privind principalele aspecte ale vieţii social-economice − asistenţa medicală, condiţiile locative, transportul, serviciul, viaţa politică, starea localităţii etc.

### Educaţia preşcolară

În ultimii ani, situaţia privind accesul copiilor la învățământul preşcolar s-a îmbunătăţit considerabil, numărul instituţiilor preşcolare se află într-o creştere continuă şi către anul 2011 a constituit 1400 de unităţi sau cu circa 5% mai mult faţă de numărul instituţiilor preşcolare care funcţionau în anul 2007.

**Învăţământul preşcolar**

|  |  |  |  |  |  |
| --- | --- | --- | --- | --- | --- |
|  | **2007** | **2008** | **2009** | **2010** | **2011** |
| Numărul de instituţii preşcolare | 1334 | 1349 | 1362 | 1381 | 1400 |
| Numărul de copii, mii | 120,1 | 123,9 | 126,0 | 130,0 | 135,4 |
| Rata de cuprindere în învăţământul preşcolar:  Brut | 72,6% | 74,4% | 75,5% | 77,1% | 79,6% |
| Net | 71,1% | 72,7% | 74,0% | 75,8% | 78,3% |

Sursa: Educaţia în Republica Moldova 2011/2012. Biroul Naţional de Statistică, 2012

Sporirea natalităţii şi, respectiv, a numărului de copii de vârstă preşcolară s-a rezultat în majorarea numărului de copii care frecventează instituţiile preşcolare, constituind, în anul 2011, 135,4 mii de copii sau cu 12,8% mai mult faţă de anul 2007. Drept urmare, se înregistrează şi o creştere a ratei de cuprindere în învățământul preşcolar, aceasta constituind 79,6% în anul 2011, faţă de 72,6% în anul 2007. În mediul urban acest indicator s-a majorat cu 9,2 puncte procentuale faţă de anul 2007, iar în mediul rural – cu 8,5 puncte procentuale.

În medie, la 100 de locuri în instituţii preşcolare revin 82 de copii, în comparaţie cu 75 de copii în anul 2007. Instituţiile preşcolare din mediul urban sunt mai solicitate, la 100 de locuri revenind 97 de copii faţă de 72 de copii în mediul rural. Totodată, la un educator revin, în medie, 14 copii.

În cadrul unor instituţii preşcolare funcţionează grupe specializate, pentru educaţia copiilor cu necesităţi speciale, în special cu dereglări ale vorbirii. În anul 2011, în aceste instituţii erau cuprinşi 2107 copii.

Ponderea copiilor înscrişi pentru prima dată în clasa I, care au fost încadraţi în programe de educaţie preşcolară în anul de studii 2011-2012, a constituit 97,5% sau cu 6,0 puncte procentuale mai mult decât în anul de studii 2009-2010.

În profil teritorial, cea mai mare parte a instituţiilor preşcolare se află în mediul rural (77,1%). În aspect de gen, numărul băieţilor care au frecventat instituţiile preşcolare este mai mare decât cel al fetelor, în anul 2011 aceste valori fiind de 70,2 mii de băieţi şi 65,2 mii de fete.

Principalele probleme, cu care se confruntă educaţia preşcolară, sunt:

a) discrepanţe semnificative în accesul la educaţia preşcolară în dependenţă de mediu, ratele nete de cuprindere în învăţământul preşcolar în anul 2011 fiind cu mult mai mici în mediul rural (67,6%), decât cele din mediul urban (96,7%);

b) utilizarea ineficientă a capacităţilor instituţiilor preşcolare, în special ale celor din mediul rural, în anul 2011 numărul de copii la 100 de locuri fiind de 97 de persoane în mediul urban şi doar 72 de persoane în mediul rural;

c) lipsa instituţiilor preşcolare în circa 230 de localităţi rurale, cauzele principale fiind atât numărul relativ mic de copii de vârstă preşcolară, cât şi capacităţile financiare şi materiale reduse ale unităţilor teritoriale respective;

d) starea incipientă a practicilor de educaţie incluzivă, majoritatea absolută a copiilor cu necesităţi speciale fiind concentraţi în instituţiile specializate;

e) dotarea materială şi metodico-didactică insuficientă;

f) ineficienţa sistemului actual de formare profesională iniţială şi continuă a cadrelor didactice şi manageriale.

### Învăţământul primar şi secundar general

Pe parcursul ultimilor cinci ani, în contextul procesului de optimizare a reţelei instituţiilor de învățământ general, numărul instituţiilor de învățământ primar şi secundar general s-a redus cu 5,3%. De asemenea, s-a înregistrat o tendinţă de micşorare a numărului de instituţii de învăţământ care activează în două schimburi, acestea reprezentând 81 de unităţi, în comparaţie cu 155 în anul de studii 2007-2008.

**Învăţământul primar şi secundar general**

|  | **2007** | **2008** | **2009** | **2010** | **2011** |
| --- | --- | --- | --- | --- | --- |
| Numărul de instituţii de învăţământ primar şi secundar general | 1541 | 1526 | 1512 | 1489 | 1460 |
| Numărul de elevi în instituţiile de învăţământ primar şi secundar general, mii | 462,8 | 436,1 | 415,5 | 396,5 | 381,4 |
| Rata de cuprindere în învăţământul primar:  Brut | 94,0% | 93,6% | 93,5% | 93,6% | 93,8% |
| Net | 87,7% | 87,5% | 87,6% | 87,8% | 87,9% |
| Rata de cuprindere în învăţământul gimnazial:  Brut | 90,1% | 89,3% | 88,8% | 88,1% | 87,5% |
| Net | 85,6% | 84,6% | 84,0% | 83,3% | 82,9% |

Sursa: Educaţia în Republica Moldova 2011/2012. Biroul Naţional de Statistică, 2012

Numărul elevilor din instituţiile de învățământ primar şi secundar general, de asemenea, a fost în descreştere în ultimii cinci ani. La începutul anului de studii 2011-2012, numărul elevilor din instituţiile de învățământ primar şi secundar general a constituit 381,4 mii persoane, reprezentând o micşorare de 17,6%, comparativ cu anul de studii 2007-2008. În medie, la 10 mii de locuitori revin 1071 de elevi faţă de 1289 de elevi în anul de studii 2007-2008.

Din totalul elevilor cuprinşi în învățământul primar şi secundar general, 138,1 mii (36,3%) reprezintă elevii din învățământul primar şi 181,9 mii (47,8%) – elevii din învățământul gimnazial.

Comparativ cu anul de studii 2007-2008, numărul elevilor din învățământul primar s-a micşorat cu 9,0%, iar al celor din învățământul gimnazial – cu 24,1%.

Rata brută de înmatriculare a copiilor în învățământul primar în anul 2011-2012 a constituit 93,8%, iar în învățământul gimnazial – 87,5%. Disparităţi semnificative prezintă rata brută de cuprindere în învățământul primar pe medii, constituind 105,0% în mediul urban faţă de 87,5% în mediul rural, iar în învățământul gimnazial, respectiv, 96,0% şi 83,2%.

Numărul mediu al elevilor în clasă s-a redus până la 19 elevi faţă de 20 de elevi în anul de studii 2007-2008. În perioada anilor 2007-2011 rata elev/profesor s-a micşorat de la 12 până la 11 persoane. În clasele 1-4 numărul mediu de elevi constituie 16 persoane, în clasele 5-9 – 9 persoane, iar în clasele 10-12 –12 persoane.

În medie, la 100 de elevi revin 4,9 calculatoare, în mediul urban – 4,2 calculatoare, iar în mediul rural – 5,5 calculatoare la 100 de elevi. Din numărul total de calculatoare, 43,4% sunt cu acces la Internet, în mediul urban – 54,0%, iar în rural – 37,3%.

Învățământul special include 29 de instituţii şi este organizat pentru copiii cu deficienţe în dezvoltarea intelectuală sau fizică. Numărul copiilor care frecventează aceste instituţii este în scădere, de la 4,0 mii de elevi în anul de studii 2007-2008 până la 2,5 mii în 2011-2012.

După absolvirea învățământului gimnazial, copiii au posibilitatea să-şi continue studiile în liceu sau se orientează spre învăţământul secundar profesional şi mediu de specialitate, care oferă posibilitatea alegerii profesiei sau specialităţii în funcţie de interesele şi capacităţile individuale. Astfel, din cei 41,5 mii de absolvenţi ai învățământului gimnazial în anul 2011, practic, fiecare al doilea (46,9%) îşi continuă studiile în licee, 21,7% studiază în instituţii de învățământ secundar profesional, iar 16,6% - în instituţii de învățământ mediu de specialitate.

În numărul total de instituţii de învăţământ de zi prevalează gimnaziile (56,9%), care sunt urmate de licee (34,1%) şi şcolile primare (5,7%). Reţeaua de instituţii de învăţământ primar şi secundar general include şi 29 de şcoli (2%) pentru copii cu deficiențe în dezvoltarea intelectuală sau fizică. Şcolile medii de cultură generală (1,3% în anul 2011) se află în proces de reorganizare şi urmează a fi reorganizate în gimnazii sau licee. În profil teritorial, cea mai mare parte a instituţiilor de învăţământ primar şi secundar general se află în mediul rural (76,8%).

În aspect de gen, în învăţământul primar şi gimnazial la 100 de băieţi revin 94 de fete, iar în învăţământul liceal şi mediu general − 129 de fete la 100 de băieţi.

Principalele probleme cu care se confruntă învăţământul primar şi secundar general sunt:

a) accesul redus la învăţământul obligatoriu de bază, ratele nete de cuprindere menţinându-se la un nivel relativ jos − 87,9% în cazul învăţământului primar şi 82,9% în cazul învăţământului gimnazial (anul 2011). Mai mult ca atât, ratele nete de cuprindere în învăţământul obligatoriu, înregistrate în anul 2011, sunt mai mici decât cele înregistrate în anul 2007;

b) discrepanţe semnificative în accesul la învăţământul obligatoriu de bază în dependenţă de mediu, ratele nete de cuprindere în învăţământul primar şi gimnazial în mediul rural (respectiv, 82,2% şi 78,9% în anul 2011) fiind cu mult mai mici decât cele din mediul urban (respectiv, 98,2% şi 90,8%);

c) discrepanţe în accesul la învăţământul obligatoriu de bază în dependenţă de sex, ratele nete de cuprindere în învăţământul primar şi gimnazial în cazul fetelor (respectiv, 86,7% şi 82,5% în anul 2011) fiind mai mici decât cele în cazul băieţilor (respectiv, 88,8% şi 83,3%);

d) disfuncţionalităţi în sistemul de şcolarizare, prevenire a abandonului şi reducerii absenteismului şcolar;

e) imperfecţiunea mecanismelor de monitorizare a situaţiei în învăţământul general;

f) imperfecţiunea mecanismelor de conducere strategică şi operaţională a învăţământului general;

g) nivelul scăzut de incluziune şcolară;

h) vârsta înaintată a corpului didactic din învăţământul general;

i) necorespunderea structurii reţelei de instituţii de învăţământ cu situaţia demografică a localităţilor, în special, a celor rurale;

j) statutul social redus al cadrelor didactice şi, ca urmare, nivelul scăzut de pregătire profesională;

k) gradul redus de autonomie a instituţiilor de învăţământ;

l) participarea insuficientă a comunităţii şi a familiei în soluţionarea problemelor instituţiei de învăţământ;

m) imperfecţiunea metodelor de management educaţional la nivel central, local şi instituţional;

n) necorespunderea bazei material-tehnice şi didactice cerinţelor educaţionale moderne;

o) persistenţa plăţilor neformale, pe care, într-un mod voalat, părinţii sunt impuşi să le plătească;

p) nivelul relativ redus de utilizare a tehnologiei informaţiei şi a comunicaţiilor în procesul de predare-învăţare.

### Accesul la studii în limba maternă şi oportunităţi de studiere a limbii de stat

În scopul realizării dreptului la învăţătură în limba maternă, la dorinţa reprezentanţilor grupurilor etnice minoritare, în mai multe localităţi ale Republicii Moldova au fost deschise instituţii de învăţământ, clase sau grupe cu instruirea în limbile minoritare sau cu predarea acestor limbi ca discipline de studiu. Specificul sistemului educaţional din Republica Moldova constă în faptul, că, în cazul reprezentanţilor grupurilor etnice minoritare, limba de predare este, în marea majoritate a cazurilor, limba rusă, limbile materne ale minorităţilor respective fiind studiate ca discipline şcolare distincte.

**Limbile de predare în instituţiile de învăţământ general**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Limba de predare** | **Numărul de instituții** | **Numărul de elevi** | **Din ei învaţă ca obiect limba:** | | | | | | | |
| **Română** | **Rusă** | **Ucraineană** | **Găgăuză** | **Bulgară** | **Poloneză** | **Evreiască** | **Alta** |
| Română | 1215 | 314395 | 63 | 155780 | 404 | 0 | 0 | 0 | 0 | 0 |
| Rusă | 352 | 80794 | 80501 | 0 | 4627 | 16952 | 6281 | 0 | 667 | 0 |
| Ucraineană | 2 | 372 | 372 | 372 | 247 | 0 | 0 | 0 | 0 | 0 |
| Engleza | 2 | 257 | 208 | 177 | 0 | 0 | 0 | 0 | 0 | 0 |

Sursa: Anuarul statistic al Republicii Moldova 2010. Biroul Naţional de Statistică, 2011

Conform datelor recensământului din anul 2004, distribuția populaţiei după limba maternă este următoarea[[2]](#footnote-2): româna (moldoveneasca) − 76,5%; rusa − 11,3%; ucraineana − 5,5%; găgăuza − 4,1%; bulgara − 1,6%. Coroborând datele recensământului din anul 2004 cu datele din tabelul de mai sus, ajungem la următoarele concluzii:

a) toţi elevii din instituţiile cu limba română de predare (79,4% din numărul total de elevi), învaţă în mod obligatoriu limba rusă, care, conform legislaţiei lingvistice în vigoare, are în Republica Moldova statut de limbă de comunicare interetnică;

b) toţi elevii din instituţiile de învăţământ cu o altă limbă de predare decât cea română (20,6% din numărul total de elevi), învaţă, în mod obligatoriu, limba română, care are statut de limbă de stat;

c) majoritatea absolută a elevilor alolingvi (99,8% din numărul total de elevi alolingvi), îşi fac studiile generale în limba rusă;

d) în cazurile în care limba maternă a elevilor care aparţin grupurilor etnice minoritare diferă de limba rusă, limba maternă este studiată ca o disciplină şcolară distinctă;

e) în cazul minorităţii găgăuze, pondera elevilor care studiază limba găgăuza ca disciplină şcolară distinctă (4,3%) corelează cu ponderea populaţiei pentru care limba găgăuză este maternă (4,1%);

f) în cazul minorităţii bulgare, pondera elevilor care studiază limba bulgară ca o disciplină şcolară distinctă (1,6%) corespunde cu ponderea populaţiei pentru care limba bulgară este maternă (1,6%);

g) în cazul minorităţii ucrainene, ponderea elevilor care studiază limba ucraineană (0,2%) este cu mult mai mică decât a cetăţenilor limba maternă a cărora este ucraineana (5,5%). În mare măsură, acest fapt se explică prin faptul că în Republica Moldova ucrainenii, spre deosebire de găgăuzi şi bulgari, nu populează localităţi adiacente, omogene din punct de vedere etnic.

Problemele care se atestă în accesul la studiile în limba maternă şi studierea limbii de stat sunt:

a) instituţiile alolingve de învăţământ nu asigură cunoaşterea de către absolvenţi a limbii de stat într-un volum suficient pentru integrarea acestora în viaţa socială a ţării;

b) politicile lingvistice în domeniul educaţiei nu corespund, în deplină măsură, aşteptărilor elevilor şi părinţilor alolingvi;

c) forma actuală de organizare a instituţiilor de învăţământ în baza principiului monolingvismului divizează elevii în „noi şi ei”;

d) specialităţile pedagogice, în special cu predarea în limbile grupurilor etnice minoritare, sunt puţin solicitate.

### Educaţia copiilor cu necesităţi speciale

Marea majoritate a copiilor cu necesităţi speciale sunt înrolaţi în instituţiile de învăţământ special.

**Învăţământul pentru copiii cu necesităţi speciale**

|  | **2007** | **2008** | **2009** | **2010** | **2011** |
| --- | --- | --- | --- | --- | --- |
| Numărul de instituţii de învăţământ preşcolar pentru copiii cu necesităţi speciale | 35 | 33 | 34 | 33 | 33 |
| Numărul de copii în instituţiile de învăţământ preşcolar pentru copiii cu necesităţi speciale | 2089 | 2120 | 2003 | 1963 | 2107 |
| Numărul de şcoli pentru copii cu deficienţe în dezvoltarea intelectuală sau fizică | 37 | 35 | 35 | 33 | 29 |
| Numărul de copii în şcoli pentru copiii cu deficienţe în dezvoltarea intelectuală sau fizică | 4048 | 3792 | 3550 | 3148 | 2549 |

Sursa: Educaţia în Republica Moldova 2011/2012. Biroul Naţional de Statistică, 2012

Totodată, în ultimii ani, au fost extinse practicile incluzive, care sunt orientate spre crearea condiţiilor adecvate şi transferul copiilor cu necesităţi speciale în instituţiile convenţionale de învăţământ. Sunt în curs de implementare Strategia naţională şi Planul de acţiuni privind reforma sistemului rezidenţial de îngrijire a copilului pentru anii 2007-2012, Strategia naţionala privind acţiunile comunitare pentru susţinerea copiilor aflaţi în dificultate pentru anii 2007-2014, Programul de dezvoltare a educaţiei incluzive în Republica Moldova pentru anii 2011-2020.

În rezultatul acţiunilor întreprinse, s-a reuşit extinderea accesului copiilor cu necesităţi speciale la educaţie şi incluziunea şcolară, s-a înregistrat o reducere semnificativă a numărului de copii aflaţi în instituţiile de tip rezidenţial, în anul 2012 numărul acestora fiind cu 51% mai mic decât în anul 2007. Au fost închise 18 instituţii rezidenţiale, copiii din aceste instituţii fiind plasaţi în familiile biologice/extinse, în serviciile specializate (asistenţă parentală profesionistă, case de copii de tip familial). Din subordinea autorităţilor publice centrale au fost transmise în subordinea autorităţilor publice locale 7 instituţii de tip rezidenţial.

Principalele probleme, cu care se confruntă învăţământul pentru copiii cu necesităţi speciale, sunt:

a) imperfecţiunea procedurilor de referire a copiilor cu cerinţe educaţionale speciale la instituţia de învățământ;

b) implementarea inadecvată, la nivelul autorităţilor administraţiei publice locale şi a furnizorilor de servicii educaţionale, a cadrului normativ adoptat;

c) lipsa mecanismelor de colectare şi prelucrare a datelor statistice valide privind numărul şi categoriile de copii, tineri şi adulţi, excluşi, actualmente, din sistemul educaţional;

d) diferenţe de acces şi de calitate a serviciilor educaţionale pe medii de rezidenţă;

e) necorespunderea infrastructurii instituţiilor de educaţie cerinţelor specifice de acces al copiilor şi tinerilor cu dezabilități: lipsa rampelor de acces, a ieşirilor largi;

f) lipsa managementului educaţional participativ (cadre didactice, elevi, familie, comunitate), bazat pe rezultate şi calitate în cadrul instituţiei educaţionale;

g) lipsa autonomiei financiare a instituţiilor educaţionale în gestionarea resurselor financiare, în conformitate cu cerinţele educative speciale ale diferitor categorii de copii.

### Impactul sărăciei asupra accesului la educaţie

Cea mai mare parte a copiilor şi tinerilor excluşi şi cu acces limitat la educaţie sunt cei afectaţi de sărăcie: patru din zece copii sub vârsta de zece ani trăiesc în sărăcie extremă.

Din cauza situaţiei socio-economice, multe familii se confruntă cu problema insuficienţei de hrană, a lipsei de haine şi încălţăminte, de cărţi şi rechizite şcolare sau de bani necesari pentru transport.

Sărăcia predomină, mai ales, în mediul rural – 34,1% faţă de 24,8% în mediul urban, iar cele mai sărace rămân a fi familiile numeroase (5 şi mai multe persoane), în rândul cărora rata  sărăciei variază între 39% şi 48%.

Ponderea cheltuielilor pentru educaţie în totalul cheltuielilor de consum ale populaţiei este cea mai mică din toate categoriile de cheltuieli – 1,5%. În aceste condiţii, o mare parte din familii trăiesc sub pragul sărăciei, într-un anturaj, în care personalitatea copilului nu se poate dezvolta plenar şi armonios.

Sporirea numărului de cazuri, când copiii sunt nevoiţi să muncească ca urmare a faptului că familiile sunt sărace şi depind de veniturile pe care le aduc ei, denotă că munca copiilor este prioritară faţă de educaţia lor. Pentru copiii care provin din familiile sărace, dezorganizate, pentru copiii rromi, copiii străzii, munca reprezintă un lucru firesc, deşi aceasta condiţionează periclitarea sănătăţii copilului, precum şi nereuşita şi abandonul şcolar[[3]](#footnote-3).

### Accesul la educaţie a copiilor romi

Rata de analfabetism în rândurile rromilor este cu mult mai mare (21%) decât în cazul populaţiei non-rromă (2%). În cazul copiilor romi, rata de cuprindere în învăţământul primar este mai mică de 70%, iar în cel secundar − mai mică de 50%.

În rândurile rromilor, cazurile de abandon şcolar sunt mai frecvente, motivele fiind următoarele: (i) costurile mari pentru educaţie; (ii) căsătoriile timpurii în comunităţile unde se păstrează practicile tradiţionale; (iii) migraţia familiilor întregi în străinătate, în căutarea oportunităţilor de muncă (problemă de o dimensiune similară şi pentru moldovenii non-rromi) şi (iv) discriminarea în şcoli. Există o antipatie semnificativă faţă de rromi în rândul cadrelor didactice şi nu există programe, care să se ocupe de combaterea unei astfel de atitudini. Cu toate acestea, în Moldova se înregistrează una dintre cele mai înalte rate din Europa de înrolare a rromilor în universităţi[[4]](#footnote-4).

### Copiii străzii

Cu risc maxim de excludere şi marginalizare sunt copiii străzii, 64% din care sunt din şcoli generale şi gimnazii-internat. Copiii şi tinerii care nu învaţă şi nu lucrează constituie 20%, iar 10% sunt copii, care se ocupă cu cerşitul. Cei mai mulţi dintre copiii străzii provin din familiile unde domină neglijenţa, sărăcia, violenţa, alcoolismul şi dezorganizarea.

### Criminalitatea juvenilă

În condiţiile creşterii numărului de infracţiuni, înregistrate în total pe ţară, se atestă o tendinţă de descreştere a numărului infracţiunilor săvârşite de minori, de la 2,1 mii cazuri în 2006 până la 1,3 mii cazuri în 2011. Rata criminalităţii la 100 mii de minori (0-17 ani) a atins nivelul de 174 de crime faţă de 247 de crime în 2006. Ponderea infracţiunilor comise de minori, din numărul total de infracţiuni, s-a redus de la 8,4% în anul 2006 până la 3,6% în anul 2011.

Una din caracteristicile specifice criminalităţii juvenile din ultimii ani este sporirea numărului minorilor implicaţi în comiterea crimelor, inclusiv a crimelor în grup. Astfel, în anul 2011, ponderea infracţiunilor comise de minori în grup a constituit 20%, fiind în creştere pe parcursul ultimilor cinci ani. În total, au fost relevaţi 1714 minori, care au comis infracţiuni sau cu 8% mai mult, comparativ cu anul 2010. La 100 mii de copii în vârstă de până la 18 ani revin în medie 236 de minori, care au comis infracţiuni.

Două treimi din minorii culpabili de săvârșirea crimelor sunt persoane cu vârsta de 16-17 ani. Minorii cu vârsta de 14-15 ani sunt implicaţi mai mult în comiterea furturilor, iar cei cu vârsta de 16-17 ani, pe lângă furturi, săvârșesc şi mai multe jafuri şi acte de huliganism.

Minorii, tot mai frecvent, sunt implicaţi într-o serie de fapte penale, care atentează la viaţa şi sănătatea personală. Pe parcursul anului 2011, au fost reţinuţi 14 tineri pentru comiterea de omor şi 30 de adolescenţi pentru comiterea de viol.

În anul 2011, 40 de minori au comis infracţiuni legate de droguri, comparativ cu 78 de minori în anul 2006. Este alarmant faptul, că, în ultimii doi ani, numărul de infracţiuni a rămas constant, iar numărul minorilor care au comis aceste infracţiuni a crescut.

Este bine cunoscut faptul, că delicvenţa juvenilă, nu în ultimul rând, este însoţită de absenteismul şi abandonul şcolar. Din numărul total al minorilor care au comis infracţiuni în 2011, 83,7% sunt persoane neîncadrate în sistemul de educaţie.

În anul 2011, pentru comiterea infracţiunilor, au fost condamnate, în total, 8,5 mii de persoane, inclusiv 329 de minori. În general, numărul minorilor condamnaţi s-a micşorat, comparativ cu anul 2006, de 4 ori, iar comparativ cu anul precedent - cu 81 de persoane. În medie la 100 mii de minori cu vârsta de 14-17 ani revin 170 de minori condamnaţi.

Majoritatea minorilor sunt condamnaţi pentru furt - 163 de persoane (49,5%), pentru jaf şi tâlhării – 39 de persoane (11,9%), huliganism - 21 de persoane (6,4%), crime legate de droguri -16 persoane (4,9%) etc. Caracteristică pentru sistemul de sancţiuni al minorilor infractori este componenta măsurilor educative. Astfel, în anul 2011, fiecare al doilea minor condamnat a fost sancţionat condiţionat, fiecare al cincilea a primit pedeapsa prin munca neremunerată în folosul comunităţii. Pedeapsa cu închisoarea a fost aplicată în cazul a 59 de minori sau, practic, fiecare al cincilea minor condamnat.

Numărul minorilor deţinuţi în instituţii penitenciare de tip închis în anul 2011 a constituit 32 de persoane, inclusiv 3 fete. Cei mai mulţi minori, care îşi ispăşesc pedeapsa în instituţiile penitenciare, au fost condamnaţi pentru omor – 34 de persoane (34,7%), pentru viol - 35 de persoane (35,7%), pentru comiterea furturilor şi jafurilor - 26 de persoane (26,5%)[[5]](#footnote-5).

Cauzele proliferării comportamentelor delincvente la copii depind de situaţia social-economică în ansamblu, de oportunităţile limitate ale acestora, de mediul social deviant, în care se află, şi de insuficienţa unor intervenţii specializate.

### Diagnoza de sistem prin prisma descentralizării

Fiind apreciate de mai mulţi specialişti şi lideri de opinie ca un exemplu de succes, reformele educaţiei din Republica Moldova s-au axat mai mult pe aspectele pedagogice şi de management educaţional la nivel de instituţie de învăţământ, fără a afecta, într-o măsură decisivă, structura de administrare a sistemului de învăţământ preşcolar, primar şi secundar general, modul de distribuire a competenţelor între organele administraţiei publice centrale, organele administraţiei publice locale şi instituţiile de învăţământ.

Fiind analizat prin prisma descentralizării, sistemul actual de învăţământ preşcolar, primar şi secundar general se caracterizează prin:

a) lipsa unui cadru normativ-juridic unitar, integru şi coerent de administrare a învăţământului preşcolar, primar şi secundar general, fapt ce duce la perpetuarea unui mod de administrare bazat mai mult pe tradiţie;

b) distribuirea confuză a competențelor între principalii actori ai procesului de administrare a învăţământului preşcolar, primar şi secundar general, în special, la nivel de minister, administraţia publică locală de nivelul doi (consiliile raionale/municipale, direcţiile raionale/municipale), administraţia publică locală de nivelul unu (consiliul local, primăria) şi instituţiile de învăţământ;

c) fragmentarea competenţelor şi distribuirea neadecvată a acestora pe mai multe nivele ale sistemului educaţional;

d) încălcarea principiului “resursa urmează competenţa”;

e) încălcarea principiului separării funcţiilor de execuţie de cele de evaluare;

f) exercitarea unui management orientat mai mult pe proces şi mai puţin pe eficacitate (ratele de înrolare, finalităţile de învăţare, egalitatea şanselor, valorificarea capabilităţilor) şi eficienţă (reţea de instituţii şcolare racordată la necesităţile locale, servicii educaţionale axate pe nevoile beneficiarilor direcţi, creşterea performanţei ei odată cu creşterea alocaţiilor bugetare);

g) amalgamarea funcţiilor de elaborare a politicilor cu cele de implementare a acestora.

Constatările de mai sus se atestă, practic, pe toate dimensiunile sistemului de învăţământ preşcolar, primar şi secundar general: selectarea şi promovarea personalului, managementul strategic şi cel operaţional, evaluarea rezultatelor învăţării, finanţarea şi întreţinerea instituţiilor.

Delimitarea vagă a competenţelor, persistenţa unui mod de administrare şi de funcţionare a educaţiei preşcolare, primare şi secundar generale, bazat mai mult pe tradiţie şi mai puţin pe reglementări normativ-juridice explicite, unitare şi coerente, centralizarea excesivă a mai multor competenţe la nivel central, în condiţiile în care autorităţile publice locale şi instituţiile de învăţământ le-ar exercita mai efectiv şi mai eficient, devin obstacole în realizarea obiectivelor stabilite în Strategia Naţională de Descentralizare.

**II. Identificarea problemelor**

Principalele probleme, care condiţionează procesul de descentralizare a sectorului educaţiei, sunt:

### 1) Lipsa de corelare a competenţelor de administrare cu responsabilităţile financiare ale instituţiilor de învăţământ.

Majoritatea absolută a instituţiilor de învăţământ general sunt la balanţa administraţiilor publice locale de nivelul întâi, însă majoritatea deciziilor financiare şi manageriale sunt adoptate de administraţiile publice locale de nivelul doi, cu negocieri permanente dintre cele două niveluri în ceea ce priveşte fondurile, nivelurile de angajare a personalului şi posibilele proiecte de investiţii. În consecinţă, nu există un singur nivel managerial, căruia i s-ar putea supune conducătorul instituţiei de învăţămînt.

**2) Competenţe lipsite de consistenţă şi claritate în domeniul managementului resurselor umane.**

Nivelurile de angajare a cadrelor didactice pentru fiecare an şcolar sunt propuse de directorul unităţii şcolare, sunt revizuite de administraţia publică de nivelul întâi, apoi, în final, de administraţia publică de nivelul doi, care, ulterior, aprobă aşa-numita „tarificare”, pentru a defini bugetul şcolar detaliat. În ceea ce priveşte selectarea directorilor de instituţii de învăţământ, pentru instituţiile preşcolare, şcolile primare şi gimnazii se organizează în fiecare raion o comisie de selectare, care include un număr important de reprezentanţi ai administraţiei publice locale de nivelul întâi, iar în cazul liceelor rolul-cheie îi revine Ministerului Educaţiei. Cu toate acestea, în pofida aranjamentelor oficiale, primarii dispun de o influenţă foarte puternică în acest proces şi majoritatea conflictelor dintre primari şi directorii de instituţii se termină cu demiterea directorului.

**3) Finanţarea curentă a instituţiilor de învăţământ nu este orientată spre nevoile locale şi nu stimulează performanţa.**

Deşi majoritatea instituţiilor de învăţământ sunt la balanţa administraţiilor publice locale de nivelul întâi, principalele decizii sunt adoptate în rezultatul negocierilor dintre instituţie, primărie şi raion. Acest fapt generează un sistem foarte netransparent, în cadrul căruia adevăratele necesităţi ale elevilor sunt deseori ignorate. Lipsa standardelor şi normelor financiare clare contribuie la negocieri şi înţelegeri interne, în detrimentul îmbunătăţirii performanţelor şi a eficienţei şcolare.

**4) Relaţii de proprietate nereglementate în cazul instituţiilor de învăţământ.**

Majoritatea infrastructurii şcolare nu este înregistrată, iar statutul de proprietate nu este reglementat. Aceasta generează o situaţie de instabilitate şi complică planificarea pe termen lung. Deciziile privind investiţiile nu sunt corelate cu actualii proprietari ai noii infrastructuri.

**5) Rolul neclar şi subordonare confuză a direcţiilor raionale/municipale de învățământ.**

Direcţiile raionale/municipale de învățământ se subordonează, parţial, administraţiilor publice locale de nivelul doi, care finanţează activitatea lor (inclusiv salariile angajaţilor), şi, parţial, Ministerului Educaţiei, care aprobă oficial directorii acestora. Mai mult ca atât, ele îndeplinesc două tipuri de funcţii: (i) de management şi finanţare a reţelelor şcolare (o funcţie a administraţiei publice locale) şi (ii) de supraveghere pedagogică şi juridică a activităţii instituţiilor de învăţământ (o funcţie a administraţiei publice centrale). Acest fapt creează numeroase situaţii de conflict şi de loialitate divizată.

**6) Lipsa unor mecanisme instituţionale eficiente pentru asigurarea accesului universal la educaţie.**

Responsabilitatea de a duce evidenţa copiilor care nu frecventează instituţiile de învăţământ nu este clar definită în cadrul sistemului şcolar actual şi nu există proceduri sistematice de realizare a acestei sarcini importante. În special, nu sunt disponibile registrele copiilor, cu indicarea locului lor de trai, motiv pentru care identificarea ne-frecventării la nivel local este extrem de dificilă, iar în multe cazuri imposibilă.

Problemele identificate se manifestă în mod diferit la nivel de instituţie de învăţământ, de administraţie publică locală şi de Minister al Educaţiei, precum şi în domeniul finanţării:

1) La nivel de unitate şcolară lipseşte claritatea în ceea ce priveşte autoritatea ce finanţează şi monitorizează activitatea şcolii. Sunt implicate ambele niveluri ale administraţiei publice locale, iar în cazul liceelor – şi Ministerul Educaţiei. Autonomia instituţională a unităţilor şcolare este foarte limitată.

2) La nivelul administraţiilor publice locale, puterile manageriale sunt amestecate şi neclare. Relaţia dintre primul şi al doilea nivel al administraţiei publice locale este tensionată şi confuză. Pentru a satisface majoritatea cererilor financiare ale unităţilor şcolare, primarul trebuie să meargă la raion, pentru a solicita resurse suplimentare.

3) La nivelul Ministerului Educaţiei, vulnerabilitatea instituţională se manifestă prin absenţa unui aparat sigur, capabil de a desfăşura activităţi în teritoriu. Direcţiile de învățământ sunt parţial subordonate raioanelor/municipiilor şi manifestă o disponibilitate redusă de a răspunde cerinţelor Ministerului Educaţiei. Nu există un serviciu naţional profesional, axat pe calitatea educaţiei.

4) Sistemul de finanţare a învăţământului se bazează pe transferurile generale, calculate ca diferenţă dintre necesităţile normative ale tuturor sectoarelor şi veniturile normative de toate tipurile ale raioanelor. Dat fiind faptul că atât necesităţile normative, precum şi veniturile normative sunt calculate utilizându-se procedurile interne ale Ministerului Finanţelor, sistemul respectiv este foarte netransparent.

**III. Obiectivele generale şi specifice ale Strategiei**

1. Obiectivele generale ale Strategiei sunt:

a) accesul universal la educaţie;

b) asigurarea calităţii educaţiei în toate instituţiile de învăţământ.

2. Obiectivele specifice ale Strategiei sunt:

a) sporirea numărului de competenţe şi a autonomiei instituţiilor de învăţământ;

b) consolidarea rolului strategic al administraţiilor publice locale;

c) introducerea unui sistem de finanţare transparent şi echitabil;

d) consolidarea capacităţilor Ministerului Educaţiei în gestionarea sistemului descentralizat.

**IV. Activităţi sistemice şi specifice**

**1. Activităţi sistemice**

Activităţile sistemice sunt aferente celor două obiective generale ale Strategiei, având menirea să asigure atingerea scopului de bază privind descentralizarea educaţiei şi diminuarea riscurilor pentru sistemul educațional, inerente acestui proces.

**Activitatea sistemică nr.1. Monitorizarea accesului şi a calităţii educaţiei în cadrul procesului de descentralizare**

Descentralizarea educaţiei este un proces, prin care administraţia centrală, în special Ministerul Educaţiei, îşi transferă o parte semnificativă a responsabilităţilor către administraţiile publice locale şi instituţiile educaţionale. Acest proces generează o perioadă de tranziţie dificilă, pe parcursul căreia administraţiile publice locale abia încep să înveţe să îşi gestioneze sistemele educaţionale, iar vechile mecanisme de monitorizare şi control nu mai funcţionează. Controlul administrativ direct al Ministerului Educaţiei asupra tuturor activităţilor instituţiilor de învăţământ îi va permite să monitorizeze accesul şi calitatea în mod direct, să ceară răspunsuri imediate din partea directorilor de instituții de învățământ, să delege oficiali împuterniciţi la instituţiile şcolare, pentru a verifica, fără întârziere, dacă procesul educaţional este organizat corespunzător. În debutul procesului de descentralizare, autoritățile administraţiei publice locale nu vor putea îndeplini singure şi corect toate aceste funcţii.

În perioada de tranziţie, există riscul ca accesul la educaţie al grupurilor vulnerabile şi menţinerea corespunzătoare a controlului calităţii asupra instituţiilor şcolare să aibă de suferit. În Republica Moldova, accesul la educaţia secundară generală are nevoie de o atenţie deosebită, dat fiind numărul relativ mare al copiilor care nu sunt şcolarizaţi. Dacă Ministerul Educaţiei nu va fi vigilent, perioada de tranziţie ar putea agrava situaţia. Riscuri similare există şi în ceea ce priveşte menţinerea calităţii educaţiei.

Monitorizarea acestora, precum și altor riscuri, va constitui una din funcțiile Consiliului Național de Educație. În mod special, Consiliul Național de Educație:

a) va pregăti și va adopta proceduri speciale de monitorizare pentru perioada de desfășurare a procesului de descentralizare;

b) va pregăti și va publica rapoarte anuale privind pregătirea și implementarea procesului de descentralizare în educație;

c) va coopera cu autoritățile administrației publice locale de nivelul unu și doi și cu instituţiile acestora pentru buna implementare a descentralizării.

**Activitatea sistemică 2. Analiza şi modificarea cadrului legislativ cu privire la educaţie**

Implementarea Strategiei va necesita modificarea şi completarea următoarelor acte legislative:

1) Legea Învățământului nr. 547 din 21 iulie 1995.

Legea învățământului va fi modificată, stabilindu-se că administraţiile publice locale de nivelul unu sunt fondatori ai instituţiilor preşcolare, iar administraţiile publice locale de nivelul doi sunt fondatori ai instituţiilor de învăţământ primar, secundar general, special (de subordonare locală) şi extraşcolar. Legea va defini şi conceptele-cheie introduse în prezenta Strategie, precum: (i) administraţia instituţiei de învăţământ, (ii) oficiile desconcentrate ale Ministerului Educaţiei, (iii) componenta şcolară şi raională a curriculum-ului.

2) Legea Nr 397-XV din 16 octombrie 2003 privind finanţele publice locale.

Legea cu privire la finanţele publice locale va defini mecanismele de raportare bugetară pentru instituţiile de învăţământ.

3) Legea nr. 435-XVI din 28 decembrie 2006 privind descentralizarea administrativă.

Modificările la Legea privind descentralizarea administrativă vor viza competenţele partajate ale administraţiilor publice locale, în raport cu competenţele proprii şi cele delegate. Legea respectivă va stabili lista competenţelor partajate, inclusiv educaţia, şi va stipula finanţarea acestora prin transferuri cu destinație specială.

Descrierea detaliată a modificărilor şi completărilor preconizate în aceste legi sunt prezentate în continuare, în cadrul activităților necesare pentru atingerea obiectivele specifice ale Strategiei.

**Activitatea sistemică 3. Desfășurarea campaniei de informare publică**

Dat fiind faptul că descentralizarea educaţiei va afecta aproximativ 2900 de instituţii de învăţământ, care deservesc aproximativ jumătate de milion de elevi și aproximativ 36 de mii de cadre didactice din ţară, este necesară o amplă campanie de informare publică, care să includă publicaţii pentru administraţiile publice locale, pentru instituţiile de învăţământ şi cadrele didactice, precum şi activităţi de relaţii publice. Această campanie de informare publică ar trebui să furnizeze tuturor actorilor interesați informaţii suficiente referitoare la obiectivele, scopul, modificările legislative necesare şi etapele descentralizării, în scopul obţinerii susţinerii acestora, reducerii tensiunilor şi oferirii unei ghidări detaliate pentru anii următori. Aceasta campanie va include:

1) Pregătirea unui pliant, care să prezinte principiile şi obiectivele descentralizării şi care va fi distribuit gratuit fiecărui cadru didactic. Pliantul va avea între 10 şi 20 de pagini şi va descrie, în termeni foarte simpli, non-tehnici şi non-legislativi, acţiunile planificate pentru descentralizarea domeniului educaţiei.

2) Pregătirea unui ghid, care să descrie în detalii noile proceduri cu privire la funcţionarea instituţiilor de învăţământ şi care va fi distribuit gratuit fiecărei instituţii de învăţământ. Ghidul pentru unităţile şcolare va avea între 60 şi 100 de pagini şi va oferi detalii cu privire la noile proceduri şi responsabilităţi ale şcolilor, precum şi la modificările făcute în legislaţia cu privire la educaţie, relevante pentru conducătorii instituțiilor de învățământ.

3) Pregătirea unui ghid, care să descrie în detalii noile proceduri cu privire la managementul şi finanţarea reţelelor locale de instituţii de învăţământ şi care va fi distribuit gratuit raioanelor/municipiilor. Similar ca volum cu ghidul pentru unităţile şcolare, ghidul pentru raioane/municipii va oferi detalii despre noile responsabilităţi ale administraţiilor publice locale de nivelul doi şi noile proceduri, pe care le vor aplica în domeniul managementului şi al bugetării.

4) Lansarea unei pagini web, administrată de Ministerul Educaţiei, care va asigura comunicarea interactivă cu toate grupurile de interes din domeniul educaţiei. Pagina web va furniza, în format electronic, toate documentele pregătite în cadrul descentralizării educaţiei, precum şi alte informaţii şi opinii din partea Ministerului Educaţiei. Pentru a asigura interactivitatea, se vor utiliza instrumente web corespunzătoare (forumuri pentru discuţii, un blog al Ministerului Educaţiei ş.a.).

**2. Activităţi specifice**

**2.1. Activităţi pentru Obiectivul specific nr.1 „Sporirea numărului de competenţe şi a autonomiei instituţiilor de învăţământ”**

**Activitatea 2.1.1. Delimitarea drepturilor şi responsabilităţilor instituţiilor de învăţământ**

Unităţile şcolare sunt principalele instituţii responsabile de asigurarea procesului educaţional, fiind necesar să se menţină autonomia lor în aspectele pedagogice şi profesionale. În acelaşi timp, autoritățile publice locale de nivelul doi sunt responsabile de menţinerea şi finanţarea reţelelor locale de şcoli, limitându-se astfel autonomia acestora. De aceea, drepturile şi responsabilităţile unităţilor şcolare sunt divizate în drepturi **exclusive**, cu autonomie garantată, şi drepturi **partajate**, care se exercită în comun cu raionul. Pentru a delimita corespunzător responsabilităţile instituţiilor de învăţământ, este necesar, de asemenea, să se stabilească, în mod clar, ce decizii adoptate la nivel local sunt competenţe exclusive ale administraţiilor publice locale şi sunt, prin urmare, în afara competenţelor instituţiilor de învăţământ.

Instituţiile de învăţământ vor avea următoarele drepturi şi responsabilităţi de bază:

a) desemnarea directorilor adjuncţi ai instituţiei (dacă administraţia publică respectivă stabileşte acest tip de funcţie);

b) angajarea, evaluarea şi concedierea cadrelor didactice şi a personalului non-didactic (conform numărului de funcţii didactice stabilite de administraţia publică respectivă pentru instituţiile de învăţământ);

c) repartizarea disciplinelor şcolare cadrelor didactice;

d) alegerea metodologiei şi a materialelor didactice (din lista de materiale didactice aprobate de Ministerul Educaţiei);

e) evaluarea şi promovarea elevilor;

f) înmatricularea elevilor care nu locuiesc în circumscripţia de care este responsabilă şcoala (dacă există locuri).

Exercitarea acestor drepturi şi responsabilităţi constituie o prerogativă exclusivă a conducătorilor instituţiilor de învăţământ şi, respectiv, a cadrelor didactice, fiind prevăzută, în mod explicit, de legislaţia naţională în domeniul educaţiei.

Principalele drepturi şi responsabilităţi partajate ale instituţiilor de învăţământ sunt următoarele:

a) adoptarea statutului instituţiei de învăţământ în baza unui statut-tip, aprobat de Guvern;

b) alegerea denumirii instituţiei de învăţământ;

c) aprobarea planului de dezvoltare pe termen lung al instituţiei de învăţământ;

d) stabilirea bugetului detaliat al instituţiei de învăţământ (în limitele generale ale bugetului aprobat de administraţia publică locală respectivă);

e) elaborarea organigramei instituţiei de învăţământ pentru următorul an de studii (organizarea procesului didactic şi pedagogic, numărul de personal didactic şi non-didactic, divizarea elevilor pe clase);

f) organizarea activităţilor extracurriculare şi a alimentării elevilor.

Exercitarea acestor drepturi necesită aprobarea raionului şi trebuie să fie conforme legislaţiei naţionale în domeniul educaţiei.

Principalele responsabilităţi care **nu le revin instituţiilor de învăţământ**, fiind competenţe exclusive ale administraţiei publice locale de nivelul doi, sunt, după cum urmează:

a) deschiderea şi închiderea instituţiilor de învăţământ;

b) aprobarea organigramei instituţiei de învăţământ pentru un an şcolar;

c) stabilirea limitei generale a bugetului şcolar pentru un an fiscal;

d) selectarea, numirea, evaluarea şi demiterea directorului instituţiei de învăţământ.

Îndeplinirea acestor responsabilităţi de către raioane/municipii trebuie să fie conformă cu legislaţia cu privire la educaţie şi nu necesită acordul directorilor sau al altor organe ale instituţiilor de învăţământ.

**Activitatea 2.1.2. Pregătirea procedurilor instituţionale care garantează autonomia şcolară**

Autonomia şcolară este condiţionată de definirea clară în legislaţia cu privire la educaţie a competenţelor exclusive şi partajate ale instituţiilor de învăţământ (vezi activitatea 2.1.1), precum şi a procedurilor specifice pentru exercitarea acestor competenţe, inclusiv stabilirea organigramei instituţiei de învăţământ, evaluarea şi remunerarea cadrelor didactice.

Procedura de stabilire a organigramei instituţiei de învăţământ va include următoarele elemente:

1) Directorul instituţiei de învăţământ, cu sprijinul cadrelor didactice, pregăteşte planul didactic pentru anul de studii următor, care include (i) divizarea elevilor pe clase, (ii) desemnarea cadrelor didactice, pentru a preda anumite materii la anumite clase, (iii) numărul de personal non-didactic propus şi responsabilităţile acestuia. Salariile tuturor angajaţilor instituţiei de învăţământ sunt incluse în organigrama instituţiei de învăţământ. Forma generală a acesteia va fi stabilită în legislaţia cu privire la educaţie.

2) Directorul instituţiei de învăţământ stabileşte, cu sprijinul cadrelor didactice, în baza doleanţelor elevilor şi ale părinţilor şi în limita prevederilor legislaţiei, componenta şcolară a curriculum-ului.

3) Direcţiile raionale/municipale de învăţământ stabilesc, în limita cadrului legal cu privire la învățământ, componenta raională a curriculum-ului. Această componentă se aplică în acelaşi mod tuturor instituţiilor de învăţământ secundar general administrate de raion/municipiu.

4) Proiectul organigramei instituţiei de învăţământ se prezintă direcţiei raionale/municipale de învăţământ şi reprezentantului regional al Ministerului Educaţiei. Direcţia raională/municipală de învăţământ verifică dacă ceea ce se propune la capitolul cheltuieli corespunde limitei bugetare planificate pentru şcoală şi dacă programul didactic include componenta raională a curriculum-ului. Reprezentanţii regionali ai Ministerului Educaţiei verifică dacă proiectul de organigramă a instituţiei de învăţământ respectă cerinţele normative cu privire la curriculum, inclusiv componenta naţională, prevederile cu privire la componenta raională şi componenta şcolară, precum şi respectarea drepturilor copiilor cu necesităţi educaţionale speciale.

5) În cazul unor nereguli, directorul instituţiei de învăţământ trebuie să prezinte repetat organigrama corectată a instituţiei de învăţământ.

6) Organigrama instituţiei de învăţământ devine baza activităţii acesteia în noul an şcolar.

Fiecare director de instituţie de învăţământ este responsabil de selectarea, angajarea şi evaluarea cadrelor didactice. Procedura de evaluare a cadrelor didactice va include următoarele componente:

1) Evaluarea cadrelor didactice este realizată la cererea acestora sau la iniţiativa directorului instituţiei de învăţământ, cel puţin o dată la cinci ani şi cel mult o dată în orice an şcolar.

2) Evaluarea cadrelor didactice va fi documentată în modul stabilit de cadrul normativ respectiv.

3) Evaluarea cadrelor didactice va viza următoarele aspecte: (i) procesul didactic, formarea continuă, relaţia cu celelalte cadre didactice şi relaţia cu părinţii.

4) Evaluarea cadrelor didactice este condusă de directorul instituţiei de învăţământ sau de unul din adjuncţii acestuia. Directorul instituţiei de învăţământ poate invita reprezentantul regional al Ministerului Educaţiei în vederea participării la evaluarea cadrelor didactice. Nici-o altă persoană nu poate fi implicată în evaluarea cadrelor didactice.

5) Pe parcursul evaluării unui cadru didactic, directorul instituţiei de învăţământ trebuie să asiste la un anumit număr de ore predate de cadrul didactic şi la cel puţin o şedinţă a acestuia cu părinţii. Directorul instituţiei de învăţământ poate să solicite, de asemenea, opinia părinţilor. În cazul cadrelor didactice care au elevi ce au depăşit vârsta de 16 ani, poate fi solicitată şi opinia acestora din urmă.

6) Evaluarea cadrelor didactice se încheie cu pregătirea de către directorul instituţiei de învăţământ a unui document, care prezintă activitatea profesională a acestora. Cadrul didactic ia act de proiectul acestui document şi semnează, pentru a-şi exprima acordul sau dezaprobarea în ceea ce priveşte evaluarea efectuată. În cazul în care nu sunt de acord, cadrele didactice au dreptul să-şi adauge propriile explicaţii la documentul respectiv.

**Activitatea 2.1.3. Crearea consiliilor de conducere ale unităţilor şcolare (cadre didactice, părinţi, reprezentanţi ai administraţiilor publice locale)**

Cooperarea dintre şcoală şi părinţi, în special implicarea părinţilor în activităţile planificate şi desfăşurate de şcoală, reprezintă un element important al descentralizării în sectorul educaţiei, întrucât acesta apropie procesul educaţional de beneficiarii săi. Forma instituţională a acestei cooperări ar fi participarea reprezentaţilor părinţilor, profesorilor şi ai administraţiei publice locale în cadrul consiliilor şcolare. Legislaţia cu privire la învăţământ va stabili expres componenţa consiliilor şcolare, procesul de selectare a reprezentanţilor părinţilor şi ai profesorilor, precum şi responsabilităţile şi competenţele Consiliului şcolar.

Competenţele Consiliul şcolar vor fi următoarele:

a) participarea la şedinţele comisiei de concurs, creată pentru selectarea directorului de şcoală (activitatea 2.3);

b) participarea la procesul de evaluare a activităţii directorului de şcoală;

c) revizuirea şi prezentarea unei opinii referitoare la componenta şcolară a curriculumului (activitatea 1.5);

d) revizuirea şi aprobarea bugetului instituţiei de învăţământ (activitatea 3.3);

e) revizuirea şi prezentarea unei opinii referitoare la planul de dezvoltare a instituţiei de învăţământ de lungă durată;

f) prezentarea opiniilor părinţilor faţă de activităţile instituţiei de învăţământ, în cazurile de conflict dintre părinţi şi şcoală.

**Activitatea 2.1.4. Introducerea circumscripţiilor şcolare obligatorii**

Pentru a face faţă ratelor brute de înrolare scăzute din Republica Moldova, este nevoie de proceduri noi, care ar facilita autorităţile publice locale în evaluarea procesului de înrolare a copiilor în instituţiile de învăţământ şi identificarea grupurilor de copii care nu sunt înrolaţi, fie că fac parte din grupurile vulnerabile, precum romii, familiile sărace, din mediul rural sau orfani, fie că părinţii lor nu respectă deplin legislaţia în vigoare. Legislaţia în domeniul educaţiei va stabili expres obligaţia părinţilor sau a altor tutori legali de a-şi înrola copiii în învăţământul obligatoriu şi va defini modalitatea de numire a tutorilor legali pentru copiii orfani sau copiii rămaşi fără îngrijirea părinţilor.

În acest context, urmează să fie implementate două proceduri: prima – introducerea circumscripţiilor şcolare obligatorii şi a două – monitorizarea frecventării instituţiei de învăţământ.

Cerinţele faţă de circumscripţiile şcolare obligatorii vor fi stabilite de legislaţia în domeniul educaţiei. Administraţia publică locală de nivelul doi va fi responsabilă de delimitarea zonelor de circumscripţie şcolară. Procedura de stabilire a circumscripţiilor şcolare obligatorii va include următorii paşi:

1) Circumscripţiile şcolare vor fi părţi exact delimitate în teritoriul raionului/municipiului, care nu se vor suprapune şi care, în ansamblu, vor acoperi întreg teritoriul unităţii administrativ-teritoriale. Învăţământul primar şi cel gimnazial vor avea zone de circumscripţie şcolare distincte.

2) Fiecare zonă de circumscripţie şcolară va corespunde unei instituţii de învăţământ de nivel corespunzător. Fiecare şcoală publică de nivel corespunzător va avea zona sa proprie de circumscripţie.

3) Fiecare copil, care locuieşte într-o zona de circumscripţie şcolară, are dreptul să frecventeze şcoala din circumscripţia respectivă, indiferent de cât este de aglomerată. Administraţia publică locală de nivelul doi este responsabilă să asigure că fiecare şcoală publică are capacitatea să deservească toţi copiii care locuiesc într-o zonă de circumscripţie şcolară.

4) Instituţiile de învăţământ au dreptul să înroleze copii care nu locuiesc în zona lor de circumscripţie. Decizia de a înrola elevi din afara zonei de circumscripţie a instituţiei de învăţământ este luată de directorul instituţiei de învăţământ, cu acordul autorităţilor raionale din domeniul învăţământului.

5) În cazul închiderii sau reorganizării unei instituţii de învăţământ, administraţia publică locală va modifica hotarele circumscripţiei şcolare astfel, încât acestea să corespundă criteriilor menţionate mai sus.

Monitorizarea frecventării şcolilor în cazul învăţământului obligatoriu constituie responsabilitatea comună a autorităţilor publice locale de nivelul unu, a autorităţilor locale de nivelul doi şi a şcolilor. Procedura de monitorizare a frecventării şcolilor va include următoarele elemente:

1) Administraţia publică locală de nivelul unu va duce registrul de evidenţă a tuturor copiilor care locuiesc în toate zonele de circumscripţie şcolară amplasate pe teritoriul administraţiei publice locale respective. Aceste registre vor fi actualizate la începutul fiecărui an.

2) Registrul va include următoarele informaţii: numele şi prenumele, vârsta, adresa de reşedinţă, numele părinţilor sau ale tutorilor legali, datele de contact.

3) Registrele complete ale copiilor de vârstă şcolară din teritoriul raionului respectiv, vor fi monitorizate de administraţia publică locală de nivelul doi.

4) Înainte de începerea anului şcolar, administraţia publică locală de nivelul unu va remite instituţiilor de învăţământ lista copiilor de vârstă şcolară, care locuiesc în circumscripţia şcolară respectivă.

5) Înainte de 15 septembrie, şcoala va informa administraţia publică locală de nivelul întâi şi doi despre copiii care sunt înrolaţi în unităţile şcolare şi frecventează orele, precum şi despre cei care nu au fost înrolaţi.

6) Administraţia publică locală de nivelul unu contactează părinţii sau tutorii legali ai elevilor neînrolaţi şi îi informează despre responsabilitatea legală a acestora de a asigura frecventarea instituţiei de învăţământ de către copiii lor. Întrevederile cu părinţii sau tutorii legali sunt documentate. Dacă după două săptămâni de la vizită, copiii nu sunt înrolaţi, autorităţile publice de nivelul întâi transmit informaţia autorităţilor publice de nivelul doi, care contactează părinţii/tutorii legali sau iniţiază o procedură legală împotriva lor.

7) Dacă, pe parcursul anului şcolar, un elev lipseşte de la şcoală mai mult de o săptămână, administraţia instituţiei de învăţământ contactează părinţii/tutorii legali pentru a verifica situaţia elevului. Dacă părinţii/tutorii legali nu cooperează, şcoala informează administraţia publică locală de nivelul întâi pentru ca aceasta să efectueze cercetările de rigoare.

8) La finele anului calendaristic, administraţia publică locală de nivelul doi prezintă Ministerului Educaţiei un raport anual cu privire la frecventarea unităţilor şcolare de învăţământ obligatoriu de pe teritoriul său, inclusiv ratele nete şi brute de înrolare.

9) În baza rapoartelor primite de la toate administraţiile publice locale de nivelul doi, Ministerul Educaţiei elaborează un raport naţional cu privire la frecventarea şcolilor din învăţământul obligatoriu, identificând progresele şi problemele existente.

**Activitatea 2.1.5. Extinderea componentei şcolare a curriculumului**

Pentru a adapta cât mai mult învăţământul la necesităţile şi interesele populaţiei locale, Ministerul Educaţiei va defini şi lărgi cele două componente ale curriculumului: componenta şcolară şi componenta raională (vezi activitatea 2.5). Scopul componentei şcolare este să ajute şcoala să ofere educaţie calitativă tuturor elevilor săi, acordând ore suplimentare pentru elevii cu dificultăţi de învăţare şi pentru elevii care excelează în disciplinele academice, sport sau artă. Componenta şcolară a curriculumului va fi stabilită de fiecare şcoală în parte.

Reglementarea legislativă a componentei şcolare a curriculumului va include următoarele elemente:

1) Componenta şcolară a curriculum-ului este alcătuită conform doleanţelor şi necesităţilor elevilor şi părinţilor, în baza unei liste de discipline şcolare opţionale, aprobată de Ministerul Educaţiei.

2) Alocarea componentei şcolare a curriculumului va fi pregătită de directorul de şcoală şi prezentată pentru aprobare Consiliului profesoral şi Consiliului şcolar, decizia finală aparţinând directorului.

3) Numărul minim şi maxim de ore pe săptămână, care por fi incluse în componenta şcolară. Numărul de ore va depinde de mărimea instituţiei de învăţământ (de numărul tuturor claselor de elevi din şcoală), nu va fi mai mic de 2 ore la clasă pe săptămână şi nu va constitui mai mult de 10% din curriculumul naţional.

4) Orele din componenta şcolară vor putea fi alocate unor clase specifice de elevi sau niveluri de instruire, conform necesităţilor.

5) Finanţarea componentei şcolare a curriculumului are loc din contul transferurilor cu destinație specială pentru educaţie, alocate din bugetul central.

6) Legislaţia va prevede expres următoarele scopuri posibile ale componentei şcolare pentru curriculum:

a) susţinerea elevilor slabi din punct de vedere academic, fapt ce ar contribui la sporirea performanţelor acestora;

b) susţinerea grupurilor vulnerabile, precum elevii romi, elevii din familiile sărace sau din sate îndepărtate, fapt ce ar favoriza o integrare mai bună a acestora în procesul educaţional al instituţiei de învăţământ;

c) susţinerea elevilor care au tulburări specifice de învăţare (dislexie, disgrafie) sau deficienţe de vorbire, fapt ce i-ar ajuta să se menţină la acelaşi nivel cu ceilalţi elevi;

d) susţinerea elevilor limba maternă a cărora diferă de limba de instruire a instituţiei de învăţământ, fapt ce ar duce la o integrare mai bună în rândul celorlalţi elevi;

e) susţinerea elevilor dotaţi din punct de vedere academic şi artistic, astfel încât să-şi poată realiza deplin potenţialul lor;

f) susţinerea elevilor implicaţi în activităţi sportive, fapt ce ar permite acestora să-și realizeze deplin potențialul.

7) Cel puţin jumătate din întreaga componenta şcolară a curriculumului va fi rezervată elevilor din grupurile vulnerabile.

8) Directorul de şcoală informează părinţii şi direcţiile raionale/municipale de învăţământ despre alocarea unei componente şcolare specifice a curriculumului înainte de 15 septembrie a anului şcolar.

9) Orele alocate din componenta şcolară a curriculumului sunt obligatorii pentru toţi elevii care au ales disciplinele şcolare respective.

10) Componenta şcolară a curriculumului va fi stabilită în fiecare an.

**Activitatea 2.1.6. Introducerea mecanismelor transparente de raportare publică (instituţiile de învăţământ)**

Unităţile şcolare, în calitate de instituţii de învăţământ cu o autonomie avansată, vor trebui să asigure o raportare publică transparentă privind activitatea lor, oferind informaţii relevante atât în formă tipărită – versiunea tipărită urmează să fie disponibilă părinţilor în cadrul instituţiilor de învăţământ, cât şi în formă electronică – pe pagina web. Dacă şcoala nu dispune de propria pagină web, informaţia trebuie să fie plasată pe pagina web a direcţiei raionale/municipale de învăţământ.

Comunicatul oferit de şcoală trebuie să includă: (i) informaţii despre directorul de şcoală şi adjuncţii săi (dacă există), (ii) informaţii despre cadrele didactice (cine şi ce disciplină predă şi în ce clasă), (iii) numărul de clase de elevi şi numărul de elevi din fiecare clasă, (iv) informaţie generală cu privire la reuşita elevilor (notele medii, rata de progres de la o clasă la alta), (v) informaţii referitoare la încăperile instituţiei de învăţământ (mărimea clădirii, numărul şi felul sălilor de clasă şi al laboratoarelor, mărimea bibliotecii şcolare, caracteristicile sălilor de sport), (vi) performanţele elevilor în diferite competiţii şi concursuri (academice, artistice sau sportive), (vii) participarea instituţiei de învăţământ în activităţile extracurriculare etc.

Instituţiile de învăţământ sunt obligate să prezinte bugetele lor precum şi rapoartele de implementare a bugetelor în conformitate cu legislaţia din domeniul finanţelor publice, să facă publice rapoartele lor bugetare, prin intermediul unei versiuni tipărite, care să fie disponibilă, în şcoală, pentru părinţi, sau prin intermediul paginii lor web. În cazul în care şcoala nu dispune de propria pagină web, rapoartele referitoare la bugetul instituţiei de învăţământ urmează să fie postate pe pagina web a direcţiei raionale/municipale de învăţământ.

## 2.2. Activităţi pentru Obiectivul specific nr.2 „Consolidarea rolului strategic al administraţiilor publice locale”

**Activitatea 2.2.1. Consolidarea competenţelor autorităţilor locale care gestionează unităţile şcolare**

Pentru ca descentralizarea educaţiei să fie un proces strategic de succes, fondatorii instituţiilor de învăţământ, care în acest caz sunt autorităţile publice locale, trebuie să fie independenţi din punct de vedere instituţional şi stabili din punct de vedere fiscal, iar capacităţile lor de gestionare a instituţiilor şcolare să le permită să ia deciziile strategice necesare. Aceasta presupune corespunderea capacităţilor autorităţilor locale cu sarcinile încredinţate acestora.

Totodată, în condiţiile actuale ale Republicii Moldova:

a) autorităţile publice locale de nivelul întâi pot să fie fondatori competenţi ai instituţiilor preşcolare, însă nu şi ai instituţiilor de învăţământ primar şi secundar general;

b) administraţiile locale de nivelul doi pot fi fondatori competenţi ai instituţiilor de învăţământ primar şi secundar general, însă nu şi ai instituţiilor de învăţământ secundar profesional.

Întrucât principiul de subsidiaritate, stipulat în Carta Europeană a Autonomiei Locale, solicită ca unele funcţii specifice să fie alocate celui mai jos nivel rezonabil de guvernare, Moldova urmează să încredinţeze sistemul său preşcolar administraţiilor publice de nivelul unu, iar sistemul de învăţământ primar şi secundar general – administraţiei publice locale de nivelul al doilea. Instituţiile de învăţământ mixte, care includ atât învăţământul preşcolar cât şi cel şcolar, vor fi gestionate în comun şi finanţate din bugetul administraţiei publice locale de nivelul doi. Şcolile profesionale, unele şcoli speciale şi căminele care deservesc elevii veniţi din afara raionului/municipiului respectiv, trebuie să rămână în subordinea Ministerului Educaţiei. Aceste principii generale sunt reflectate în matricea detaliată a competenţelor în domeniul învăţământului, prezentată în Anexa nr.1 la prezenta Strategie.

Dat fiind faptul că, după cum rezultă din situaţia actuală din Republica Moldova prezentată în Capitolul 1 al Strategiei, nici administraţiile publice locale de nivelul doi şi nici cele de nivelul unu nu întrunesc, actualmente, cerinţele ce ţin de stabilitatea fiscală şi autonomia instituţională, prin modificarea şi completarea Legii învăţământului şi a legii cu privire la descentralizarea administrativă, este necesar să se întreprindă următoarele măsuri:

a) divizarea direcţiilor raionale/municipale de învăţământ în două părţi: prima – de subordonare raională/municipală şi a doua – desconcentrată la nivelul autorităţilor publice centrale;

b) stabilirea unor noi reguli pentru reglementarea formării structurii interne a administraţiilor publice locale.

Procedura de divizare a direcţiilor raionale/municipale de învăţământ în două părţi va include următoarele etape:

1) Ministerul Educaţiei va crea o comisie specială, prezidată de un viceministru, care va supraveghea restructurarea instituţională a direcţiilor raionale/municipale de învăţământ.

2) Comisia specială va elabora un plan cu privire la viitoarele oficii desconcentrate ale Ministerului Educaţiei, inclusiv numărul acestora, locaţia şi numărul aproximativ de angajaţi, şi va selecta viitorii şefi ai structurilor respective.

3) În conformitate cu organigrama fiecărei direcţii raionale/municipale de învăţământ, Comisia specială va desemna membrii personalului, care vor fi invitaţi să se transfere la oficiile desconcentrate ale Ministerului Educaţiei. Personalul rămas al direcţiilor raionale/municipale de învăţământ va rămâne angajat al administraţiei publice locale de nivelul doi.

4) Personalul invitat va fi intervievat de Comisie, pentru a-i permite să-şi exprime preferinţele, şi va fi angajat în cadrul oficiilor desconcentrate ale Ministerului Educaţiei doar dacă îşi va exprimă o astfel de intenţie şi dacă nu preferă să rămână angajat în administraţiile publice de nivelul doi.

5) Decizia de creare a oficiilor desconcentrate ale Ministerului Educaţiei aparţine ministrului educaţiei.

6) Dacă administraţia publică locală de nivelul unu, care gestionează şi finanţează unităţile şcolare, transferă responsabilitatea pentru toate şcolile sale, precum şi dreptul de proprietate asupra edificiilor şcolare către administraţia publică locală de nivelul doi, aceasta va avea, de asemenea, dreptul să transfere personalul responsabil de contabilitatea instituţiei de învăţământ, astfel încât acesta să fie angajat de administrația raională/municipală, dacă membrii personalului respectiv doresc aceasta.

Reglementarea formării structurilor interne de specialitate (direcţiile de învăţământ) ale administraţiilor publice locale va include următoarele elemente:

1) Fiecare administraţie publică locală de nivelul doi va decide asupra structurii interne a propriilor subdiviziuni de administrare a învăţământului, fiind posibilă instituirea unor direcţii responsabile de sectoare multiple, precum şi a unor direcţii responsabile doar de o parte a sectorului dat. Totodată, o direcţie separată responsabilă de buget este absolut necesară.

2) Conducătorii direcţiilor de învăţământ sunt desemnaţi, în condiţiile legislaţiei în vigoare, de consiliile locale de nivelul doi şi raportează doar organelor respective.

3) Numărul de funcţii şi sarcinile fiecărei direcţii sunt stabilite de consiliul local respectiv.

4) Procesul de selectare a angajaţilor, pentru a suplini funcţiile într-o direcţie, conform statelor de personal, constituie responsabilitatea şefului de direcţie, care, de asemenea, va evalua şi activitatea fiecărui angajat.

5) Finanţarea direcţiilor de învăţământ se va efectua din veniturile generale ale bugetului local. Finanţările care provin din transferurile cu destinație specială pentru educaţie nu pot fi utilizate pentru finanţarea subdiviziunilor structurale proprii administraţiei publice locale.

**Activitatea 2.2.2. Transferarea dreptului de proprietate asupra edificiilor şcolare către autorităţile publice locale care se ocupă de gestionarea unităţilor şcolare**

Conform Strategiei, administraţiile publice locale de nivelul unu vor fi fondatori ai instituţiilor preşcolare, iar autorităţile locale de nivelul doi – fondatori ai şcolilor. În prezent, administraţiile publice locale de nivelul unu sunt fondatorii instituţiilor preşcolare şi şcolare, precum şi proprietarii încăperilor acestor instituţii. Transferul drepturilor de fondatori ai instituţiilor şcolare de la administraţiile publice de nivelul unu la administraţiile publice de nivelul doi trebuie să fie însoţit de un transfer de proprietate analog. Însă, acest lucru poate fi obţinut doar prin decizia autorităţilor locale de nivelul unu.

Pentru facilitarea acestui transfer şi motivarea administraţiei publice de nivelul unu să ia decizii referitoare la transferul de proprietate a încăperilor şcolilor, în legislaţia cu privire la învăţământ vor fi prevăzute următoarele proceduri:

1) Va fi stabilit un termen-limită de doi ani, pe parcursul căruia şcolile gestionate şi finanţate de autorităţile publice centrale de nivelul doi pot să funcţioneze în clădirile care aparţin administraţiilor locale de nivelul unu. După expirarea acestui termen, şcolile amplasate în clădiri, ale căror proprietate nu a fost transferată fondatorilor instituţiei de învăţământ, vor fi închise prin lege.

Scopul acestei prevederi este să reducă perioada de tranziţie dintre începutul descentralizării şi transferul dreptului de proprietate asupra încăperilor. Din cauza capacităţilor excesive ale şcolilor de pe întreg teritoriul Republicii Moldova, închiderea acestora va fi realizabilă. Administraţiile publice locale de nivelul întâi, care decid să nu transfere raionului dreptul de proprietate asupra încăperilor şcolare, vor trebui să facă faţă presiunilor venite din partea părinţilor şi profesorilor instituţiei de învăţământ care riscă să fie închisă.

2) Administraţiile publice locale de nivelul întâi, în calitate de proprietari ai încăperilor şcolilor gestionate şi finanţate de administraţia publică locală de nivelul doi, nu au dreptul să solicite plată pentru folosirea încăperilor de către şcoală.

Scopul acestei prevederi legale este să asigure că în cazul în care administraţia publică locală nu transferă dreptul de proprietate asupra încăperilor şcolare, aceasta nu va putea obţine profit, cerând ca fondatorul instituţiei de învăţământ să plătească plată de arendă pentru folosirea încăperilor.

3) Administraţiile publice locale de nivelul doi, în calitate de fondatori ai şcolilor, nu au dreptul să investească în clădirea sau echipamentul instituţiei de învăţământ până nu li s-a transferat dreptul de proprietate.

Scopul acestei prevederi legale este să interzică o risipă potenţială a fondurilor publice, care poate să apară în cazul în care raionul investeşte în şcoală, iar problema proprietăţii nu este rezolvată şi activitatea instituţiei de învăţământ poate fi întreruptă. Această prevedere, de asemenea, motivează administraţia instituţiei de învăţământ şi părinţii să solicite autorităţilor publice de nivelul întâi să transfere dreptul de proprietate asupra încăperilor şcolare.

4) În cazul în care administraţia publică locală de nivelul întâi nu transferă autorităţilor publice locale de nivelul doi dreptul de proprietate asupra tuturor încăperilor şcolare amplasate pe teritoriul său, administraţia raionului nu va fi obligată să angajeze personalul responsabil de contabilitatea instituţiei de învăţământ.

Scopul acestei prevederi este să se asigure că administraţia publică locală care nu a transferat raioanelor dreptul de proprietate asupra încăperilor şcolare, va trebui să acopere cheltuielile pentru personalul responsabil de contabilitatea instituţiei de învăţământ. Dacă, în schimb, acestea transferă dreptul de proprietate asupra încăperilor şcolare, vor putea, de asemenea, să transfere şi personalul aferent, astfel reducând semnificativ cheltuielile sale operaţionale.

5) Într-o ordonanţă separată Guvernul Republicii Moldova va descrie procedura de transfer a dreptului de proprietate asupra încăperilor şcolare către administraţia publică locală de nivelul doi, simplificând această procedură cât mai mult posibil.

**Activitatea 2.2.3. Stabilirea noilor sisteme de management al reţelei locale de instituţii de învăţământ**

Pentru gestionarea conformă a reţelelor de unităţi şcolare locale, administraţia publică locală de nivelul doi are nevoie de proceduri exprese pentru realizarea acţiunilor-cheie, proceduri, care să corespundă caracterului partajat al învăţământului şi să includă în proces şi reprezentanţi regionali ai Ministerului Educaţiei.

Procedurile prenotate vor fi prevăzute în legislaţia cu privire la învăţământ şi vor viza: (i) deschiderea şi închiderea unităţilor şcolare, (ii) selectarea directorului instituţiei de învăţământ, (iii) evaluarea activităţii directorului instituţiei de învăţământ, (iv) stabilirea organigramei instituţiei de învăţământ pentru următorul an academic, (v) elaborarea bugetului şcolar.

**A. Acţiuni procedurale de închidere a unităţilor de învăţământ:**

1) Decizia iniţială a Consiliului raional/municipal privind închiderea instituţiei de învăţământ (de regulă, începând cu 1 septembrie).

Decizia iniţială va fi luată nu mai târziu de 6 luni înainte de închiderea preconizată, adică înainte de 1 martie a anului respectiv, stabilind, totodată, şi soluţiile de rigoare privind accesul ulterior la educaţie al tuturor elevilor din şcoala respectivă (inclusiv transportarea elevilor, dacă e necesar), precum şi utilizarea ulterioară a încăperilor instituţiei de învăţământ.

2) Obţinerea acordului în scris din partea reprezentaţilor regionali ai Ministerului Educaţiei.

3) Consultarea şi obţinerea opiniilor sindicatelor de profil din raion/municipiu.

4) Decizia finală a Consiliului raional/municipal de a închide instituţia de învăţământ.

Decizia finală trebuie luată nu mai târziu de două luni înainte de închiderea preconizată, adică până la 1 iulie.

Aceiaşi procedură va fi aplicată şi pentru alte situaţii de consolidare a reţelelor de instituţii de învăţământ, în special pentru fuzionarea şcolilor (când o şcoală devine parte a altei şcoli, pierzându-şi astfel identitatea sa separată) şi afilierea şcolilor (când o şcoală devine o unitate afiliată altei şcoli).

O procedură similară va fi stabilită şi pentru deschiderea şcolilor noi.

**B. Acţiuni procedurale de selectare a directorului instituţiei de învăţământ:**

1) Administraţia raională/municipală face public anunţul privind procesul de selectare (concursul) a directorului. Anunţul va include orarul detaliat al procesului de selectare, criteriile de selectare, perioada minimă pentru depunerea dosarelor de către potenţialii candidaţi (de regulă, o lună).

2) Candidaţii vor depune CV-urile lor, documentele care atestă că întrunesc toate cerinţele legale, pentru a deveni director de şcoală (conform legislaţiei în domeniul învăţământului), precum şi documentul care prezintă viziunea lor asupra dezvoltării ulterioare a instituţiei de învăţământ.

3) Procesul de selectare este gestionat de comisia de concurs, formată din membrii Consiliului şcolar (vezi activitatea 1.3) şi specialişti – reprezentanţi regionali ai Ministerului Educaţiei. Componenţa comisiei de concurs este prevăzută în legislaţia privind domeniul educaţiei.

4) Comisia de concurs analizează toate documentele prezentate, pentru a verifica dacă candidaţii întrunesc cerinţele legale. Doar candidaţii care întrunesc toate cerinţele sunt invitaţi să participe la următoarele etape ale procesului de selectare.

5) Candidaţii care întrunesc cerinţele legale sunt invitaţi să participe la un interviu, în cadrul căruia îşi prezintă viziunea privind dezvoltarea ulterioară a instituţiei de învăţământ şi răspund la întrebări. Se întocmesc procese-verbale ale discuţiilor cu toţi candidaţii.

6) După interviu, comisia de concurs votează în secret şi candidatul care obţine cele mai multe voturi este oficial selectat.

7) Documentele prezentate de candidatul selectat oficial, precum şi procesul-verbal al interviului sunt expediate reprezentantului regional al Ministerului Educaţiei pentru aprobare. Dacă candidatura este aprobată, administraţia raională/municipală numeşte în funcţie candidatul selectat. Dacă candidatura nu este aprobată, comisa de concurs decide fie să selecteze un alt candidat, care a fost deja intervievat, fie să înceapă procedura de selectare de la prima etapă.

Legislaţia în domeniul învăţământului va prevedea expres durata mandatului directorului de şcoală, după selectarea şi numirea acestuia în funcţie. Pentru a proteja autonomia instituţiei de învăţământ, legislaţia în domeniul învăţământului va prevedea, de asemenea, o procedură strictă de demitere a directorului de şcoală înaintea expirării mandatului său. Această procedură va include următoarele elemente:

1) Prezenţa unei evaluări negative scrise referitoare la rezultatele activităţii directorului de şcoală, efectuată de către administraţia publică locală. Reprezentanţii Inspecţiei şcolare, de asemenea, trebuie să-şi exprime opinia în acest sens.

2) În baza evaluării negative a rezultatelor activităţii directorului de şcoală, administraţia publică locală are dreptul, însă nu este obligată, să prezinte Ministerului Educaţiei o cerere de demitere a directorului de şcoală.

3) Decizia finală este luată de Ministerul Educaţiei, în baza opiniei negative şi a cererii prezentate de administraţia publică locală, precum şi în baza opiniei reprezentanţilor Inspecţiei şcolare.

4) În situaţii urgente şi atunci când există riscuri directe pentru elevi, reprezentanţii Inspecţiei şcolare pot să ceară demiterea din funcţie a directorului de şcoală. Procedura standard de demitere va fi iniţiată în decurs de o lună.

5) Motivele posibile de demitere a directorului de şcoală înainte de expirarea mandatului său sunt:

a) nerespectarea disciplinei bugetare;

b) discriminarea unui grup particular de elevi;

c) procesul de studiu şi managementul instituţiei de învăţământ nu corespunde regulilor şi normelor prestabilite;

d) încălcarea drepturilor personale ale elevilor, părinţilor, angajaţilor instituţiei de învăţământ.

**Activitatea 2.2.4. Introducerea mecanismelor transparente de raportare publică (administraţiile locale)**

Educaţia este o funcţie socială foarte importantă şi, de aceea, trebuie să fie gestionată în mod transparent, permiţându-le tuturor actorilor să aibă acces la informaţiile cu privire la învățământ. Este, de asemenea, foarte important să se asigure că toate instituţiile de învăţământ şi administraţiile publice locale respectă drepturile omului, oferindu-le elevilor, părinţilor şi organizaţiilor non-guvernamentale interesate accesul imediat la informaţie şi asigurând proceduri eficiente de depunere a reclamaţiilor şi recomandărilor.

Administraţiile publice locale de nivelul doi (raioanele/municipiile) vor furniza informaţii publice cu privire la reţelele lor de şcoli prin intermediul următoarelor proceduri:

1) Crearea unei pagini web interactive a raionului/municipiului, cu informaţii actualizate despre unităţile şcolare gestionate de raion/municipiu. Informaţia va include, cel puţin: (i) denumirea şi amplasarea instituţiei de învăţământ, (ii) datele de contact ale instituţiei de învăţământ, (iii) numele şi un CV scurt al directorului de şcoală, (iv) zona de circumscripție a instituţiei de învăţământ, (v) numărul elevilor din afara zonei de circumscripție a instituţiei de învăţământ (dacă există), (vi) numărul de personal (numărul de personal didactic şi non-didactic, pe funcţii ocupate în cadrul instituţiei de învăţământ), (vii) bugetul curent al instituţiei de învăţământ.

2) Elaborarea anuală a unui raport public cu privire la îndeplinirea sarcinilor în domeniul educaţiei. Raportul anual va fi plasat pe pagina web şi în versiune imprimată, pentru toţi părinţii interesaţi, ai căror copii sunt elevi ai instituţiilor de învăţământ respective. Raportul va descrie principalele probleme şi realizări ale sistemului educaţional local, strategia educaţională a raionului/municipiului, principalele schimbări în reţeaua locală (raională/municipală) de instituţii de învăţământ şi planul pentru anii următori.

Responsabilităţile administraţiilor publice locale de nivelul doi în domeniul raportării publice transparente privind finanţarea sistemului de învăţământ, vor fi stabilite în legislaţia cu privire la finanţele publice locale. În conformitate cu calendarul şi formatul prestabilit, raioanele/municipiile au responsabilitatea de a furniza rapoarte publice cu privire la bugetul adoptat, modificările la buget operate în timpul anului fiscal şi rapoartele financiare cu privire la executarea bugetelor în anul fiscal încheiat. Pentru sectorul educaţional, este important ca, suplimentar la aceste rapoarte privind bugetul planificat şi executat, raioanele/municipiile să fie responsabile de furnizarea unor rapoarte similare pentru fiecare instituţie de învățământ în parte. Separat vor fi raportate şi proiectele de investiţii. Rapoartele financiare raionale/municipale vor fi făcute publice. Pentru facilitarea înţelegerii acestora de către persoanele fără pregătire profesională în domeniul finanţelor, rapoartele financiare vor fi însoţite de note explicative.

Administraţiile raionale/municipale vor oferi şi rapoarte financiare despre planificarea şi executarea oricăror programe educaţionale, realizate în afara unităţilor şcolare sau în cooperare cu ele şi anume:

a) activităţi extraşcolare în sfera culturii, sportului sau în domenii academice;

b) transportarea elevilor la şcoală;

c) programe de susţinere financiară sau nonfinanciară pentru grupurile vulnerabile de elevi;

d) formarea continuă a cadrelor didactice, a managerilor şcolari sau a altor categorii de personal, angajat în cadrul instituţiilor de învăţământ;

e) procurarea manualelor şi prestarea serviciilor de alimentare, dacă sunt organizate de autorităţile raionale/municipale responsabile de învățământ.

**Activitatea 2.2.5. Extinderea componentei raionale a educaţiei**

Pentru ajustarea educaţiei la nevoile şi interesele populaţiei locale, vor fi definite şi promovate două componente locale ale curriculum-ului: (i) componenta şcolară (a se vedea activitatea 1.5) şi (ii) componenta raională/municipală.

Componenta raională/municipală a curriculum-ului va fi definită de către raion, în mod uniform, pentru toate unităţile şcolare publice din cadrul lui, având drept scop introducerea unui conţinut regional în procesul educaţional, potrivit tradiţiilor şi intereselor locale.

Reglementarea normativă a componentei raionale a curriculum-ului va include următoarele elemente:

1) Componenta raională/municipală reflectă nevoile şi preferințele populaţiei locale, este definită de direcţia de învățământ, prezentată pentru discuţii publice şi aprobată de Consiliul raional/municipal.

2) Lista subiectelor opţionale, precum şi programele, manualele şi materialele didactice respective sunt elaborate şi aprobate de Ministerul Educaţiei.

3) Numărul săptămânal de ore opţionale este definit pentru fiecare clasă separat, nu poate depăşi două ore pe săptămână, dar poate fi zero. Numărul total de ore opţionale pe săptămână (pentru toate clasele) nu poate fi mai mic de 6 şi nu poate depăşi 10% din curriculum-ul naţional.

4) Orele din componenta raională/municipală a curriculum-ului sunt obligatorii pentru toate unităţile şcolare al căror fondator este raionul/municipiul. Acestea se aplică pentru toate clasele de un anumit nivel.

5) Finanţarea componentei raionale/municipale a curriculum-ului se va efectua din bugetul raional.

6) Legislaţia va defini clar scopurile posibile ale componentei raionale a curriculum-ului, inclusiv:

a) istoria locală;

b) tradiţiile culturale şi sociale locale;

c) limba minorităţilor etnice locale;

d) literatura despre geografia şi tradiţiile locului;

e) activităţile sportive desfăşurate în regiune.

7) Componenta raională/municipală a curriculum-ului poate fi axată pe anumite clase, de exemplu, pe clasele finale ale gimnaziilor şi liceelor.

8) Orele din componenta raională/municipală a curriculum-ului sunt obligatorii pentru toţi elevii care au ales disciplinele opţionale respective.

9) Componenta raională/municipală a curriculum-ului se stabileşte pentru o perioadă de trei ani, oferindu-se instituţiilor de învăţământ timp suficient de pregătire pentru implementarea acesteia.

**2.3. Activităţi pentru Obiectivul specific nr.3 “Introducerea unui sistem transparent şi echitabil de finanţare”**

**Activitatea 2.3.1. Introducerea transferurilor cu destinaţie specială pentru finanţarea educaţiei**

Transferurile cu destinație specială sunt transferuri de la bugetele centrale către bugetele locale, cu o condiţionare strictă în ceea ce priveşte utilizarea fondurilor: fondurile date pot fi folosite numai pentru sectorul respectiv. Raioanele/municipiile vor contabiliza cu acurateţe modul în care sunt folosite fondurile din transferurile cu destinație specială şi vor asigura ca orice fonduri, primite de raion/municipiu pentru un scop specific şi care nu au fost folosite pentru scopul respectiv, sunt restituite bugetului central. Conform Strategiei Naţionale de Descentralizare, transferurile cu destinație specială sunt cel mai potrivit mod de finanţare a competenţelor partajate.

Definirea transferurilor cu destinație specială pentru educaţie va soluţiona problema utilizării acestora, domeniile acoperite fiind definite utilizându-se clasificarea bugetară curentă din Moldova. Vor exista transferuri cu destinație specială către administraţiile publice locale de nivelul unu pentru instituţiile preşcolare şi către administraţiile publice locale de nivelul doi pentru unităţile şcolare. Domeniul transferurilor cu destinație specială pentru administraţiile publice locale de nivelul unu va include numai finanţarea instituţiilor preşcolare.

Pentru definirea domeniilor de acoperire a transferurilor cu destinație specială alocate administraţiilor publice locale de nivelul doi, există următoarele opţiuni:

1) Va exista un transfer cu destinație specială pentru educaţie, care acoperă toate cheltuielile din grupa principală 09 din clasificarea bugetară funcţională (educaţie).

2) Vor exista 6 transferuri cu destinație specială pentru educaţie, care corespund unui număr de şase sub-grupe ale clasificării bugetare funcţionale corespunzătoare educaţiei preuniversitare şi anume Educație preșcolară şi primară (grupa 1), Educaţie secundară (grupa 2), Educaţie secundară profesională (grupa 3), Educaţie nedefinită după nivel (grupa 5), Servicii afiliate educaţiei (grupa 6), Alte servicii din domeniul educaţiei neatribuite la alte categorii (grupa 8).

3) Un număr mai mic de transferuri cu destinație specială pentru educaţie ar putea să se bazeze pe agregarea sub-capitolelor, de exemplu, pentru a acoperi educaţia primară (grupul 1), educaţia secundară (grupurile 2 şi 3) şi altele (celelalte grupuri).

Diferenţa principală între cele trei opţiuni constă în gradul de libertate oferit raioanelor/municipiilor în deciziile de finanţare a educaţiei, pentru că nu este permisă realocarea fondurilor între diferite granturi categoriale, iar utilizarea fondurilor fiecărui grant trebuie să fie raportată şi contabilizată separat. Astfel, în cazul existenţei mai multor tipuri de transferuri cu destinație specială, competenţele raioanelor/municipiilor vor fi restricţionate într-o măsură mai mare.

Adițional transferurilor cu destinație specială pentru finanţarea educaţiei, vor exista transferuri cu destinație specială distincte pentru educaţia incluzivă (a se vedea activitatea 3.4), pentru ca Ministerul Educaţiei să fie sigur că fondurile oferite raioanelor/municipiilor pentru elevii din grupurile vulnerabile sunt utilizate, exclusiv, pentru serviciile furnizate acestora.

Legislaţia cu privire la finanţele publice, de asemenea, va stabili modalităţile de organizare a alocării transferurilor cu destinație specială:

1) Suma totală a fondurilor furnizate în cadrul transferului cu destinație specială pentru educaţie şi valoarea lui pentru toate raioanele/municipiile vor fi parte a legii cu privire la bugetul anual.

2) Transferurile cu destinație specială vor fi efectuate în 12 părţi egale, în prima zi a fiecărei luni. Dacă vor apărea greşeli, Ministerul Finanţelor va stabili modul de rectificare a acestora (ce modificări se vor face în suma lunară egală şi în ce mod).

3) Dacă se amendează legea bugetului în timpul anului fiscal, modificându-se valoarea transferurilor cu destinație specială pentru unele raioane/municipii, Ministerul Finanţelor va anunţa cum se va face schimbarea respectivă (ce modificări se vor face în suma lunară egală şi în ce mod).

4) Dacă sunt mai multe tipuri, decât un singur transfer cu destinație specială pentru educaţie, pentru fiecare din aceste tipuri se vor respecta aceleaşi principii.

Monitorizarea şi raportarea utilizării transferurilor cu destinație specială la nivel naţional constituie responsabilitatea Ministerului Finanţelor.

**Activitatea 2.3.2. Introducerea formulelor de finanţare per elev**

Transferurile cu destinație specială pentru educaţie, alocate din bugetul central bugetelor raionale/ municipale, se vor efectua printr-o formulă, bazată, în primul rând, pe numărul de elevi, principiile generale ale căreia urmează să fie stabilite prin lege. Ministerul Educaţiei va avea competenţa de a adapta formula de la an la an, reacţionând la noile condiţii de gestionare a educaţiei în Republica Moldova.

Principiile generale cu privire la formula de finanţare vor fi următoarele:

1) Formula alocă fonduri pentru fiecare şcoală, în baza numărului de elevi, a tipului instituţiei de învăţământ şi a altor caracteristici ale instituţiei de învăţământ.

2) Suma totală a fondurilor pentru transferurile cu destinație specială este calculată ca suma fondurilor pentru toate instituţiile de învăţământ din ţară.

3) Valoarea transferurilor cu destinație specială pentru un anumit raion/municipiu este egală cu suma valorilor pentru toate instituţiile de învăţământ administrate de raionul/municipiul respectiv.

4) Raionul/municipiul transferă fiecărei unităţi şcolare 95% din ceea ce se alocă prin formulă şi utilizează cele 5%, care rămân din transferul cu destinație specială pentru educaţie în componenta raională a bugetului.

5) Componenta raională a bugetului se alocă de administrația publică locală de nivelul doi tuturor unităţilor şcolare, conform deciziilor pe care le adoptă, în cadrul limitelor legislaţiei cu privire la educaţie. Alocarea componentei raionale/municipale a bugetului este o competenţă exclusivă a raionului/municipiului. Administrația publică raională/municipală va prezenta rapoarte publice cu privire la modul în care este alocată componenta raională/municipală a bugetului. Bugetele generale ale instituţiilor de învăţământ administrate de raion/municipiu, inclusiv alocarea componentei raionale/municipale a bugetului, sunt parte a bugetului raional/municipal pentru anul fiscal respectiv.

**Activitatea 2.3.3. Pregătirea procedurilor bugetare ce garantează autonomia instituţiilor de învăţământ**

Educaţia fiind un sector social important, care afectează toată populaţia Republicii Moldova, copiii şi părinţii în primul rând, sunt necesare proceduri bugetare adecvate, pentru a se asigura că finanţarea tuturor unităţilor şcolare şi a altor sarcini educaţionale este echitabilă, transparentă, că respectă drepturile omului şi este eficientă. Aceste proceduri trebuie să corespundă noii legislaţii cu privire la finanţele publice locale şi recomandărilor prezentei Strategii. Astfel, Ministerul Educaţiei va fi implicat în elaborarea unor noi legi cu privire la finanţele publice locale şi va fi consultat de Ministerul Finanţelor în reglementarea procesului bugetar la nivel local, de la elaborarea bugetului, adoptarea acestuia de consiliile locale şi executarea lui de administraţiile publice locale, la raportarea financiară anuală. Similar, Ministerul Finanţelor va fi implicat în elaborarea următoarelor proceduri: (i) definirea limitei bugetare (alocarea bugetară generală) pentru următorul an fiscal pentru fiecare şcoală şi (ii) stabilirea bugetelor detaliate pentru fiecare şcoală. Prima va fi executată de raion în colaborare cu directorii instituţiilor de învăţământ, iar a doua va fi executată în colaborare cu administrația publică locală de nivelul doi. Legea învățământului va defini ambele proceduri, precum şi calendarul de execuţie a lor.

A. Procedura de stabilire a limitei bugetare pentru fiecare şcoală va consta din următoarele elemente:

1) Depunerea cererii de bugetare a instituţiei de învăţământ până la 1 septembrie. Solicitările financiare ale instituţiei de învăţământ se vor baza pe organigrama instituţiei de învăţământ. În cazul în care se depășește semnificativ bugetul pentru anul curent, se vor prezenta explicaţii pertinente.

2) Autorităţile administrative ale raionului/municipiului analizează cererile de finanțare ale unităţilor şcolare şi le compară cu formula de alocare planificată pentru următorul an fiscal. Gradul şi natura alocării componentei raionale/municipale a bugetului şcolar vor fi evaluate, avându-se în vedere resursele disponibile şi cererile de finanțare ale instituţiilor de învăţământ.

3) Proiectele de buget ale tuturor unităţilor şcolare administrate de raion/municipiu sunt prezentate Consiliului raional/municipal, pentru a fi examinate şi aprobate în cadrul dezbaterilor cu privire la bugetul raional/municipal. Partea fixă a bugetelor şcolare (95% din formula de alocare per elev) şi partea flexibilă a bugetelor şcolare (componenta raională/municipală a bugetului) se vor discuta separat.

4) În urma adoptării deciziei de către Consiliul raional/municipal, autorităţile administrative raionale/municipale vor informa toate unităţile şcolare cu privire la limita lor bugetară.

B. Procedura pentru elaborarea bugetului detaliat al instituţiei de învăţământ va include următoarele elemente:

1) Instituţia primeşte de la autorităţile raionului/municipiului restricțiile bugetare pentru următorul an fiscal.

2) Cheltuielile instituţiei de învăţământ, inclusiv salariile, sunt evaluate de instituţie conform organigramei, aprobate de raion/municipiu. Celelalte cheltuieli sunt evaluate pe baza bugetelor executate în anii anteriori.

3) Directorul instituţiei de învăţământ prezintă, pentru aprobare, proiectul bugetului detaliat consiliului instituţiei de învăţământ.

4) În urma aprobării proiectului bugetului detaliat de către consiliul instituţiei de învăţământ, instituţia îl prezintă autorităţilor raionale/municipale.

5) În urma revizuirii proiectului bugetului detaliat al unităţilor şcolare administrate de raion/municipiu, autorităţile raionale/municipale vor propune posibile schimbări pentru acesta, în baza cerinţelor legale şi a eficacităţii propunerilor bugetare.

6) Administraţia instituţiei de învăţământ analizează schimbările în proiectul bugetului detaliat, introduse de autorităţile raionale/municipale, şi le supune votului, în vederea acceptării sau respingerii acestora.

Proceduri similare vor fi aplicate ori de câte ori este necesar să se amendeze limita bugetară sau bugetul detaliat instituţional pe parcursul anului fiscal.

**Activitatea 2.3.4. Susţinerea financiară specială pentru educaţia inclusivă**

Educaţia incluzivă este una din priorităţile abordării bazate pe drepturile omului în cadrul reformei educaţiei şi se axează pe două domenii principale:

a) grupurile deprivate sau vulnerabile din punct de vedere social, precum sunt reprezentanţii unor minorităţi etnice, familiile sărace, elevii care locuiesc în satele îndepărtate, orfanii;

b) elevii cu nevoi speciale, cu deficienţe recunoscute şi atestate, fizice sau mentale, care frecventează şcoli speciale sau clase speciale în şcolile generale.

Pentru aceşti copii este necesară oferirea unui sprijin suplimentar din partea sistemului educaţional, deoarece pentru ei accesul la educaţie este mai dificil, iar riscul de abandon este mai mare. De aceea, pentru aceşti elevi trebuie prevăzută o susținere financiară specială, suport financiar respectiv având două niveluri:

1) Primul nivel reprezintă suportul financiar acordat din partea bugetului central bugetelor raionale/municipale, care trebuie să aibă forma unor transferuri cu destinație specială pentru educaţia inclusivă. În funcţie de decizia Ministerului Educaţiei, se pot stabili următoarele transferuri cu destinație specială pentru educaţia inclusivă:

a) transferuri cu destinație specială pentru susţinerea financiară şi non-financiară a grupurilor vulnerabile de elevi, de exemplu, pentru manuale, burse şcolare, predare în limba minorităţilor naţionale, servicii de alimentaţie gratuită pentru elevii săraci;

b) transferuri cu destinație specială pentru şcolile speciale şi pentru predarea integrată, care pot fi alocate în baza numărului de elevi cu nevoi speciale.

2) Nivelul doi reprezintă sprijinul financiar din partea bugetelor raioanelor/municipiilor, care poate fi acordat sub formă de (i) sprijin direcţionat către elevi (de exemplu, manuale, materiale didactice, burse) şi (ii) sprijin direcţionat către şcolile care oferă educaţie incluzivă de orice tip.

**2.4. Activităţi pentru Obiectivul specific nr.4 „Consolidarea capacităţilor Ministerul Educaţiei de monitorizarea a sistemului descentralizat”**

#### **Activitatea 2.4.1. Crearea oficiilor desconcentrate ale Ministerului Educaţiei**

În procesul de descentralizare a serviciilor educaţionale în Republica Moldova, rolul Ministerului Educaţiei urmează să se modifice radical. Lipsindu-se de responsabilitatea de a gestiona şi finanţa sistemul învăţământului, Ministerul Educaţiei îşi va asuma funcţia de arhitect al sistemului şi va monitoriza performanţa acestuia. Pentru îndeplinirea eficientă a acestui rol, Ministerul Educaţiei va institui oficii regionale desconcentrate, legislaţia în domeniul învăţământului urmând să stipuleze aspectele ce ţin de aranjamentul instituţional al acestora.

Principalele elemente ale aranjamentului instituţional al oficiilor desconcentrate ale Ministerului Educaţiei sunt:

1) Oficiile desconcentrate ale Ministerului Educaţiei vor fi parte integrală a ministerului, care va desemna şi va salariza întreg personalul acestora, şi vor fi amplasate, de regulă, în oraşele de reşedinţă raională, dar nu neapărat în toate.

2) Numărul oficiilor desconcentrate ale ministerului, amplasarea lor şi numărul de funţii din cadrul acestora se a fi decide de către minister.

3) Fiecare oficiu desconcentrat al Ministerului Educaţiei va fi gestionat de un şef, care va raporta directorului unui departament special din cadrul ministerului, responsabil de colaborarea cu aceste oficii.

Principalele funcţii ale oficiilor desconcentrate ale Ministerului Educaţiei sunt:

a) să monitorizeze indicatorii de performanţă a tuturor instituţiilor preşcolare şi şcolare din ţară, având un număr suficient de inspectori şi cooptând în activităţile sale şi personalul calificat al Inspecției școlare;

b) să se asigure că toţi copii frecventează şcoala;

c) să intervină, împreună cu fondatorii şi cu administraţia instituţiilor de învăţământ, în cazul în care se atestă o calitate neadecvată a învăţământului şi atunci când sunt încălcate normele legale;

d) să sprijine dezvoltarea instituţiilor de învăţământ;

e) dacă Ministerul Educaţiei decide că administraţia publică locală nu îşi respectă obligaţiile ce ţin de gestionarea şi finanţarea instituţiilor de învăţământ, să preia gestionarea directă şi finanţarea unităţilor şcolare (vezi activitatea 4.2). În astfel de cazuri, unităţile de învăţământ vor fi gestionate direct de către oficiul desconcentrat al Ministerului Educaţiei.

#### **Activitatea 2.4.2. Formalizarea procesului de monitorizare de către Ministerul Educaţiei a activităţilor din domeniul educaţiei realizate de administraţiile publice locale**

Legislaţia în domeniul învăţământului va prevedea competenţele şi responsabilităţile administraţiilor publice locale de nivelul unu în domeniul gestionării instituţiilor preşcolare, precum şi competenţele şi responsabilităţile administraţiilor publice locale de nivelul doi în domeniul gestionării instituţiilor şcolare. În cazul în care aceste responsabilităţi nu sunt îndeplinite în mod corespunzător, Ministerul Educaţiei va avea dreptul să retragă competenţele acordate de către Legea privind descentralizarea administrativă şi să preia gestionarea şi finanţarea directă a instituţiilor de învăţământ. Legislaţia în domeniul învăţământului va descrie detaliat procedura de monitorizare a administraţiilor publice locale, motivele suficiente şi procedurile de preluare a procesului de gestionare şi finanţare a instituţiilor de învăţământ, precum şi modul în care vor fi gestionate unităţile şcolare după preluarea acestora de către Ministerul Educaţiei.

Pentru a prelua gestionarea instituţiilor de învăţământ de la administraţia publică locală de nivelul doi, vor fi considerate suficiente următoarele motive:

a) neasigurarea, sistematică şi de lungă durată, a accesului la educaţie pentru anumite categorii de copii;

b) crearea unor inegalităţi serioase neargumentate între instituţiile de învăţământ, dacă aceste inegalităţi rezultă din acţiunile administraţiei publice locale şi, sistematic, favorizează unele grupuri de copii faţă de alte grupuri;

c) finanţarea insuficientă a unor unităţi şcolare, fapt ce duce la neachitarea salariilor profesorilor.

Procedura de preluare a instituţiilor de învăţământ din gestiunea administraţiilor publice locale va include următoarele elemente:

1) Reprezentanții Inspecției școlare vor elabora un raport, în care se vor explica eșecurile administrației publice locale, vor prezenta raportul prenotat administrației publice locale respective, făcându-l public. Administrația publică locală are dreptul să dea explicații și să facă corectări în raportul dat.

2) Ministrul Educației va crea o comisie, cu participarea reprezentanților CALM și ai Ministerului Justiției (sau a Ministerului Dezvoltării Regionale și Construcțiilor), care va examina raportul Inspecției școlare și explicațiile administrației publice locale şi va intervieva toate persoanele implicate.

3) Dacă comisia va decide că eșecurile administrației publice locale sunt grave și de lungă durată, ministrul educației are puterea de a lua decizia de a prelua administrarea instituţiilor din teritoriul respectiv. O astfel de decizie va afecta toate școlile administrate și finanțate din raionul/municipiul dat, nu numai școlile în care au fost documentate încălcări.

4) Dacă o astfel de decizie este luată, corespunzător, Ministerul Finanțelor va reduce sau va suspenda alocarea transferurilor cu destinație specială pentru educație pentru unitatea teritorială respectivă. Aceste fonduri vor fi în realocate Ministerului Educației pentru utilizare exclusivă în scopul finanţării unităţilor şcolare preluate.

5) Oficiile desconcentrate ale Ministerului Educației vor fi responsabile pentru executarea tuturor competențelor preluate, având sarcina să corecteze încălcările depistate de Inspecția școlară și confirmate de comisia creată de Ministerul Educației.

6) Gestionarea și finanțarea școlilor direct de minister nu poate dura mai puțin de un an academic complet.

7) Revenirea școlilor sub administrarea și finanțarea de către administrația publică locală va coincide cu începerea anului școlar şi va fi stipulată într-un acord scris dintre Ministerul Educației și administraţia publică locală respectivă.

**Activitatea 2.4.3. Introducerea sistemului de inspecţie școlară**

Sistemele de educație descentralizate necesită mecanisme externe de monitorizare pentru asigurarea calităţii învățământului și respectarea prevederilor legale de către școli și administrațiile publice locale. În acest scop, se va institui Inspecția școlară. Organizarea instituțională și funcțiile detaliate ale Inspecției școlare vor fi definite în legislația cu privire la învățământ.

Inspecția școlară se va axa pe următoarele elemente:

1) Sub egida Ministerului Educației, va fi înființată o agenție permanentă de inspecție școlară. Legislaţia din domeniul învăţământului va defini cerințele minime de calificare pentru personalul Inspecției școlare, asigurându-se că aceasta este o instituție profesională, de încredere și credibilă.

2) Directorul Inspecției școlare va fi direct subordonat ministrului educației.

3) Scopul principal al Inspecției școlare va consta în: (i) monitorizarea activității instituţiilor de învăţământ, (ii) asigurarea respectării cadrului normativ și (iii) asigurarea calității învățământului.

4) O preocupare specială a Inspecției școlare va fi să răspundă nevoilor școlilor slabe.

5) Inspecția școlară va adopta și va dezvolta metodologia de inspecție, asigurând transparenţa prin publicarea rapoartelor de inspecție școlară.

6) În urma evaluării unei instituţii, raportul de inspecție va indica domeniile de activitate ale acesteia, care urmează a fi îmbunătățite. Este responsabilitatea instituţiei ca, în conformitate cu prevederile raportului de inspecție școlară, să elaboreze un plan de redresare a situaţiei atestate. Planurile de redresare vor fi aprobate Inspecţia şcolară şi de administrația publică locală de nivelul doi, în calitate de fondator al instituţiei, care urmează să finanțeze punerea în aplicare a planurilor respective.

7) Ministerul Educației va planifica introducerea inspecției școlare în sistemul de învățământ din Moldova, prevăzând o perioadă de trei ani pentru constituirea inspecției și consolidarea capacităților profesionale ale acesteia.

**2.5. Consolidarea drepturilor omului pe parcursul procesului de descentralizare**

Descentralizarea educaţiei în Republica Moldova va contribui imanent la îmbunătăţirea semnificativă şi de durată în termeni de respectare a drepturilor omului, în special pe următoarele trei dimensiuni:

a) accesul la educaţie pentru grupurile vulnerabile;

b) echitatea atitudinii şi a ofertei educaţionale în toată ţara şi asigurarea educaţiei de calitate pentru toţi;

c) atitudine îmbunătăţită faţă de educaţia elevilor cu necesităţi speciale.

A. În domeniul accesului la educaţie, descentralizarea educaţiei va stimula administraţiile publice locale să intensifice participarea unităţilor şcolare prin intermediul a mai multor mecanisme sistemice:

1) Finanţarea educaţiei va fi condiţionată de numărul elevilor. Acest lucru va face ca unităţile şcolare şi administraţiile publice locale să fie mai interesate în sporirea participării în educaţie. În special, atât unităţile şcolare, cât şi administraţiile publice locale vor dispune de suficiente fonduri, pentru a acoperi salariile profesorilor angajaţi deja, vor încerca intens să reducă abandonul sau migraţia elevilor către alte unităţi şcolare şi vor depune eforturi sporite, pentru a încuraja elevii neşcolarizaţi să se înroleze.

2) Introducerea zonelor de arondare şcolară cu procedurile respective de utilizare a registrelor cetăţenilor de vârstă şcolară va consolida eforturile locale de identificare a copiilor neînrolaţi şi va permite oficialilor locali din domeniul educaţiei să intervină pe lângă părinţi sau tutorii legali. Acest fapt va lichida o lacună existentă, anume lipsa unei proceduri eficiente de monitorizare locală, în scopul respectării normelor legale referitoare la educaţia obligatorie a copiilor.

3) Inspecţia şcolară va fi un nou instrument de asigurare a activităţii corecte a unităţilor şcolare şi a direcţiilor locale pentru educaţie. Inspecţia va asigura acordarea de către şcoli a unei educaţii de înaltă calitate, atractivă, bine ajustată la necesităţile elevilor din diverse grupuri sociale şi de diversă origine.

4) Distribuirea clară a responsabilităţilor şi procedurile efective de lucru vor genera o mai bună cooperare dintre diferite niveluri de administrare a educaţiei şi vor perfecţiona, în acest mod, abilităţile lor de a monitoriza şi îmbunătăţi accesul la educaţie.

Echitatea educaţiei şi îmbunătăţirea calităţii educaţiei vor fi condiţionate pozitiv de următoarele schimbări sistemice, preconizate de prezenta Strategie:

1) Transferurile cu destinaţie specială pentru educaţie se vor baza pe numărul elevilor, ceea ce va crea o precondiţie esenţială pentru echitatea pe orizontală a finanţării educaţiei. Adaptarea formulei per elev prin adăugarea componentei per unitate şcolară va permite alocarea resurselor astfel, încât să reflecte condiţiile diferite ale reţelelor şcolare şi diferenţele asociate în termeni de dimensiune medie a claselor.

2) Inspecţia şcolară va aplica normele naţionale, uniforme în toată ţara, în vederea asigurării corespunderii calităţii educaţiei în toate unităţile şcolare standardelor predefinite. În rezultatul cooperării strânse cu fiecare unitate şcolară, Inspecţia şcolară va introduce noi abordări pedagogice a practicii şcolare în Republica Moldova, va pregăti planuri de îmbunătăţire a situaţiei pentru instituţiile mai slabe, astfel contribuind la îmbunătăţirea globală a calităţii educaţiei.

Îmbunătăţirea semnificativă a educaţiei elevilor cu necesităţi speciale va fi condiţionată de implementarea următoarelor mecanisme de descentralizare:

1) Transferurile cu destinaţie specială pentru educaţia incluzivă, separate de transferurile pentru educaţia convenţională, vor direcţiona mai multe resurse spre grupurile vulnerabile şi vor oferi o mai mare transparenţă în ceea ce priveşte utilizarea acestor fonduri. În special, administraţiile publice locale şi unităţile şcolare vor prezenta rapoarte publice privind utilizarea fondurilor destinate educaţiei incluzive.

2) Inspecţia şcolară va elabora şi implementa proceduri de monitorizare a educaţiei grupurilor vulnerabile. Unităţile şcolare vor fi vizitate şi evaluate din punct de vedere al includerii grupurilor vulnerabile în procesul de educaţie şi al ofertei educaţionale, ce le este prestată. Rapoartele publice ale Inspecţiei şcolare vor permite părinţilor să aibă o înţelegere mai obiectivă a educaţiei obţinute de copiii lor.

Extinderea componentei la alegerea unităţii şcolare şi a componentei la alegerea raionului ale Curriculumului naţional pentru învăţământul general va contribui la:

a) oferirea unui grad mai mare de libertate elevilor şi părinţilor în alegerea disciplinelor, modulelor şi temelor opţionale, care vor dezvolta competenţele elevilor în domeniul drepturilor omului, în special, cele ale copiilor;

b) adaptarea programelor şi a planurilor de studii la specificul grupurilor minoritare lingvistice, etnice, religioase etc. (studierea unor sau a tuturor obiectelor şcolare în limba maternă, punerea în evidenţă a diversității culturale a anumitor localităţi, luarea în considerare a particularităţilor culturale ale anumitor grupuri sociale, extinderea activităţilor educative destinate integrării reprezentanţilor grupurilor minoritare în societatea civică moldovenească);

c) deschiderea de noi oportunităţi de remediere pentru copiii care, din diverse motive, însuşesc mai greu materiile obligatorii (ore suplimentare de meditaţii, studierea aprofundată a limbii oficiale a statului);

d) crearea condiţiilor pentru individualizarea procesului de educaţie şi dezvoltarea la maximum a potenţialului fiecărui copil.

Crearea şi investirea cu puteri decizionale a consiliilor şcolare şi a Consiliului Naţional al Educaţiei va oferi principalilor beneficiari ai sistemului de învăţământ − elevilor şi părinţilor −, mai multe oportunităţi de influenţă asupra managementului educaţional, de orientare a acestuia către satisfacerea intereselor tuturor categoriilor de copii, în special, a celor a aflaţi în situaţii dificile. Regulamentele de formare şi de funcţionare a acestor consilii vor include, în mod obligatoriu, stipulări explicite, ce vor asigura o componenţă echilibrată a acestora în aspect de gen, starea socială, apartenenţa etnică, diversitatea lingvistică. Procedurile de formare şi regulile de funcţionare a acestor consilii se vor baza pe principiile educaţiei incluzive, promovării şi împuternicirii femeilor, egalizării şanselor.

**V. Evaluarea impactului, riscurilor și a costurilor Strategiei**

**1. Evaluarea impactului administrativ, economic și social al descentralizării sistemului educaţional**

Descentralizarea sistemului educațional va avea consecințe pe termen lung pentru toate persoanele și instituțiile implicate în prestarea serviciilor educaționale.

**1.1. Impactul administrativ al descentralizării educației**

A. Rolul Ministerului Educației se va schimba semnificativ. În locul actualelor relații neclare cu direcțiile raionale/municipale de învățământ, se vor stabili relații clare ale Ministerului Educaţiei atât cu noile sale oficiile desconcentrate, cât şi cu noile direcții de învățământ ale administrațiilor publice locale de nivelul doi. Pe de o parte, oficiile desconcentrate ale Ministerului Educației vor fi parte a aparatului ministerial, direct subordonate ministerului, și vor executa, în totalitate, politica educațională națională, definită de către minister. Pe de altă parte, direcțiile de învățământ ale administrațiilor publice locale vor fi autonome, iar ministerul va putea influența asupra comportamentului lor doar prin intermediul legislației. În același timp, ministerul va dispune de un instrument puternic, oficiile desconcentrate, pentru monitorizarea performanțelor sistemului educațional și a activităților direcțiilor de învățământ.

Actuala incapacitate de a monitoriza funcționarea școlilor într-un mod profesional și independent este unul dintre principalele puncte slabe ale sistemului educațional din Republica Moldova. De aceea, poziția administrativă a Ministerului Educației va fi, de-asemenea, consolidată prin crearea Inspecției școlare, prin intermediul căreia Ministerul va putea contribui la perfecționarea școlilor.

B. Administrațiile publice locale de nivelul doi vor deveni fondatori autonomi ai școlilor și își vor recăpăta independența instituțională față de Ministerul Educației. Fiind totalmente subordonate consiliilor raionale, acestea vor servi intereselor comunităților locale și vor implementa politicile educaționale locale, definite de către consiliile raionale, alese în mod democratic.

Poziția administrativă a administrației publice locale în raport cu școlile va fi consolidată semnificativ, deoarece ele vor putea adopta decizii privind rețelele de școli și bugetele școlare, fără intermedierea complicată din partea administrațiilor publice locale de nivelul întâi.

C. Administrațiile publice locale de nivelul întâi vor avea o poziție mult mai clară:

a) pe de o parte, ele vor deveni fondatori totalmente autonomi ai instituțiilor preșcolare. În acest domeniu, ele vor fi completamente independente de raioane și vor primi transferuri cu destinație specială pentru educația preșcolară direct de la nivelul central;

b) pe de altă parte, se va pune capăt actualei lor poziții neclare în raport cu școlile. Tensiunea generată de faptul de a fi responsabili de finanțarea școlilor, dar de a dispune de resurse foarte limitate pentru acest scop va fi eliminată. Conflictele cu raioanele privind nivelul de finanțare și investiții în școli nu vor mai fi o problemă. Totodată, administrațiile publice locale vor păstra unele măsuri de control asupra aspectelor importante ale învățământului obligatoriu, cum ar fi asigurarea accesului și corespunderea cu/respectarea legislaţiei în domeniul învăţământului.

**1.2. Impactul economic al descentralizării educației**

A. Introducerea transferurilor cu destinație specială pentru educație va asigura ajustarea clară a responsabilităților administrative la alocarea resurselor financiare. Transferurile cu destinație specială pentru învățământul preșcolar vor fi direcționate către administrațiile publice locale de nivelul unu, fără intermedierea raioanelor. Transferurile cu destinație specială pentru școli vor fi direcționate administrațiilor publice locale de nivelul doi, pentru a fi utilizate la finanțarea școlilor din subordine, fără intermedierea administrațiilor publice locale de nivelul unu.

B. Asigurarea unei transparențe sporite va permite o mai bună monitorizare publică a alocării și utilizării acestor fonduri și va duce la o alocare orientată pe obiective şi a la o eficiență sporită. Deschizând pentru examinare publică fluxul complet de fonduri, de la bugetul central spre bugetele locale, apoi de la bugetele locale către instituţiile preşcolare (pentru administraţiile publice locale de nivelul unu) şi spre şcoli (pentru administraţiile publice locale de nivelul doi), vor fi încurajate discuţiile publice despre priorităţile educaţionale şi utilizarea optimală a fondurilor. Spaţiul iniţial pentru asemenea discuţii vor fi consiliile locale, unde vor fi exprimate diferite opinii ale diferitor consilieri, şi mass-media, unde vor fi comparate necesităţile diverselor comunităţi cu deciziile de alocare luate de administraţiile publice locale (la nivel local) şi de Ministerul Educaţiei (la nivel central). Factorii de decizie de la toate nivelele sistemului vor lua în considerare nu doar informaţia obiectivă provenind din interiorul sistemului educaţional (de exemplu, rapoartele statistice ale instituţiilor de învăţământ, rapoartele bugetare ale administraţiilor publice locale), dar şi diversele necesităţi şi priorităţi ale diferitor grupuri sociale.

**1.3. Impactul social al descentralizării educaţiei**

A. Descentralizarea educaţiei, precum şi introducerea Inspecţiei şcolare şi a oficiilor desconcentrate ale Ministerului Educaţiei, vor îmbunătăţi monitorizarea accesului la educaţie, vor favoriza intervenţiile mai bine direcționate în cazul ne-şcolarizării copiilor şi, cu timpul, vor spori ratele nete de înrolare în Moldova. Aceasta va genera, ca efect pe termen lung, îmbunătăţirea şanselor de succes în viaţă ale copiilor din grupurile vulnerabile.

B. Introducerea componentei şcolare a curriculum-ului va permite instituţiilor de învăţământ să ofere elevilor cu necesităţi educaţionale speciale un suport mai bun şi mai bine direcţionat, iar componenta raională/municipală a curriculum-ului va condiţiona diversificarea educaţiei în ţară, făcând-o mai capabilă de a răspunde necesităţilor tuturor elevilor, în particular ale celor ce provin din cadrul grupurile minoritare.

**2. Evaluarea riscurilor şi incertitudinilor**

Descentralizarea educaţiei implică riscuri şi incertitudini, măsurile de atenuare a cărora necesită resurse suplimentare.

**1) Riscul reducerii ratelor de participare a grupurilor vulnerabile în învățământ** este generat, în special, de faptul că unele administraţii publice locale, mai ales în perioada de tranziţie, ar putea fi incapabile sau nu ar dori să asigure frecventarea instituţiei de învăţământ de copiii minorităţilor, de cei din satele îndepărtate sau din grupurile vulnerabile (familii sărace, familii în care unul din părinţi este peste hotare, copii cu dizabilităţi).

Va fi necesar de a minimiza riscul reducerii ratelor de participare prin aplicarea măsurilor adecvate de atenuare, inclusiv:

a) monitorizarea semnificativă din partea oficiilor desconcentrate ale Ministerului Educaţiei şi din partea Inspecţiei şcolare;

b) campanii de informare axate pe consolidarea motivaţiei de participare în învățământ, adresate părinţilor şi elevilor;

c) instruirea intensivă a oficialilor din domeniul educaţiei din cadrul administraţiilor publice locale, privind monitorizarea frecvenţei şi modalităţile de intervenţie în caz de nefrecventare;

d) programe speciale mandatate de la centru, axate pe sporirea participării în învățământul obligatoriu prin reducerea costurilor acestuia (alimentare gratuită, materiale educaţionale gratuite).

**2) Riscul discriminării locale a anumitor grupuri de elevi** este asociat cu diversitatea semnificativă a populaţiei din Republica Moldova, în special diversitatea etnică, lingvistică şi religioasă. Totodată, această diversitate ar putea constitui un important avantaj educaţional şi le-ar putea permite cadrelor didactice să dezvolte la lecţii principiul toleranţei şi al acceptării. Însă, dacă această diversitate generează emoţii negative în rândul populaţiei, predarea, în cazul elevilor ce provin din medii diferite, poate deveni dificilă. În asemenea circumstanţe, ar putea apare tendinţa de segregare a elevilor în şcoli sau în clase separate, care provine, deseori, din exteriorul sistemului educaţional şi anume din partea părinţilor.

Riscul discriminării şi al segregării poate fi atenuat prin transparenţă şi înţelegere reciprocă, fiind implementate următoarele măsuri:

a) instruirea adecvată a cadrelor didactice şi a directorilor de unităţi şcolare privind metodele de lucru cu diverse contingente de elevi;

b) campanii de informare adresate părinţilor, în vederea sporirii acceptării de către aceştia a diversităţii;

c) suport şi cooperare cu organizaţiile non-guvernamentale, care reprezintă interesele diferitor minorităţi;

d) monitorizarea practicilor de segregare în instituţiile de învăţământ, în vederea elaborării politicilor efective de diminuare a acestui fenomen, sarcină, care poate fi atribuită organizaţiilor non-guvernamentale.

**3) Riscul diminuării calităţii educaţiei** este generat de autonomia sporită a instituţiilor de învăţământ, în situaţiile în care cadrele manageriale şi cele didactice din unităţile şcolare nu dispun de capacităţile necesare pentru realizarea noilor sarcini administrative, bugetare şi de raportare bugetară. Fiind supraîncărcate cu noile sarcini administrative, instituţiile de învăţământ s-ar putea confrunta cu dificultăţi în ceea ce priveşte axarea pe procesul de educaţie, în special dat fiind faptul că progresul descentralizării ar putea duce la creşterea numărului de elevi înrolaţi din cadrul grupurilor vulnerabile. Aceşti elevi, în deosebi cei care provin din cadrul minorităţilor etnice sau lingvistice, elevii cu necesităţi educaţionale speciale, precum şi elevii din familii sărace şi din satele îndepărtate, necesită suport pedagogic suplimentar, au nevoie de mai mult timp, pentru a însuşi anumite obiecte şi aptitudini. Instituţiile de învăţământ vor fi obligate să ofere acestor elevi suport educaţional sporit, paralel cu formarea noilor aptitudini manageriale şi bugetare.

Principalele măsuri de atenuare a riscului diminuării calităţii includ:

a) axarea activităţii Inspecţiei şcolare pe problemele calităţii educaţiei, cu un accent sporit pe unităţile şcolare mai slabe;

b) pregătirea şi implementarea planurilor de dezvoltare instituţională a unităţilor şcolare, ca instrument de perfecţionare a activităţilor educaţionale;

c) acordarea suportului pentru şcoli în realizarea noilor sarcini manageriale şi bugetare prin acţiuni de instruire intensivă, centrată pe formarea aptitudinilor manageriale şi bugetare;

d) prestarea instruirii pentru oficialii administraţiilor publice locale, privind modalităţile de identificare şi de susţinere a unităţilor şcolare cu un potenţial mai mic.

**4) Riscul pregătirii profesionale insuficiente a oficialilor din domeniul educaţiei din cadrul administraţiilor publice locale** este condiţionat de noile sarcini, pe care le vor avea, şi, în acelaşi timp, de autonomia mult mai largă în procesul de luare a deciziilor. Astfel, deciziile privind închiderea unităţilor şcolare sau desemnarea directorilor instituţiilor de învăţământ s-ar putea întâmpla să fie luate fără un proces adecvat de consultări cu toți actorii. Totodată, oficialii profesionişti, motivaţi şi bine-instruiţi din cadrul administraţiilor publice locale, au, de-asemenea, rolul primar în minimizarea diverselor riscuri ce apar pe parcursul procesului de descentralizare.

În vederea minimizării riscului legat de lipsa profesionalismului în gestionarea şi finanţarea instituţiilor de învăţământ, vor fi întreprinse următoarele măsuri de atenuare:

a) instruirea intensivă a oficialilor din educaţie în domeniile lor de responsabilitate, înainte de începerea procesului de descentralizare;

b) pregătirea şi diseminarea materialelor didactice profesioniste, a ghidurilor şi modelelor de experienţe de succes, destinate administraţiilor publice locale;

c) cooperarea cu administraţiile publice locale – una din priorităţile-cheie în activitatea oficiilor desconcentrate ale Ministerului Educaţiei.

**3. Evaluarea costurilor financiare şi non-financiare ale descentralizării educaţiei**

Implementarea Strategiei va necesita eforturi financiare şi nefinanciare semnificative din partea administraţiei publice centrale şi locale din Republica Moldova. În prezent, este imposibilă cuantificarea cu exactitate a acestor costuri, deoarece multe din ele vor depinde de soluţiile specifice, adoptate pe parcursul procesului de descentralizare.

Din perspectiva analizei de impact, implementarea Strategiei va necesita costuri semnificative atât preconizate de investiţii iniţiale, necesare pentru punerea în funcţiune a sistemului descentralizat, cât şi recurente, mai mari, necesare pentru menţinerea funcţionalităţii în viitor.

Costurile preconizate de investiţii iniţiale vor include:

a) crearea oficiilor desconcentrate ale Ministerului Educației: echiparea birourilor, instruirea personalului, supravegherea transferul documentației necesare de la actualele direcții de învățământ etc.;

b) instituirea organului de inspecţie școlară: sediu, echiparea birourilor, instruirea noului personal, elaborarea de noi proceduri;

c) suportul pentru fortificarea direcțiilor de învățământ ale administrațiilor publice locale de nivelul doi: instruire extensivă, elaborare de noi materiale, de ghiduri și acordare de suport profesional pentru oficialii administrațiilor publice locale, responsabili de educație;

d) suportul pentru școlile devenite autonome: program major de instruire pentru directori și contabilii școlari, precum și pentru viitorii membri ai consiliilor școlare.

Costurile recurente preconizate vor include:

a) costurile de întreținere a oficiilor desconcentrate ale Ministerului Educației, inclusiv salariile personalului și costurile operaționale ale birourilor;

b) costurile de întreținere a Inspecției școlare, inclusiv salariile personalului și costurile operaționale ale birourilor.

c) costuri operaționale mai înalte ale școlilor, dată fiind autonomia lor bugetară sporită și, prin urmare, necesitatea de a angaja mai mulți contabili și alte cadre administrative în școli;

d) costuri operaționale mai înalte ale sistemului educațional, ca urmare a majorării ratelor de înrolare, a instruirii mai integrate a elevilor cu necesități speciale și a îmbunătățirii educației preșcolare.

Costurile nefinanciare ale implementării descentralizării educației vor fi concentrate la faza preparatorie a implementării, când o serie de sarcini planificate vor necesita un angajament pentru muncă asiduă din partea Ministerului Educației și a administrațiilor publice locale. Cele mai importante dintre aceste sarcini sunt:

1) Elaborarea unui nou model de activitate a Ministerului Educației, ajustat la managementul sistemului educațional descentralizat, care va include reproiectarea structurii subdiviziunilor structurale ale Ministerului Educației, în vederea consolidării capacităților analitice, de monitorizare și de planificare a evoluției sistemului educațional descentralizat.

2) Crearea oficiilor desconcentrate ale Ministerului Educației, care presupune elaborarea unor noi scheme organizaționale, proceduri de lucru, standarde profesionale pentru evaluarea activității oficialilor.

3) Crearea Inspecției școlare, care, de asemenea, va necesita elaborarea noilor scheme organizaționale, a noilor proceduri de lucru şi a noilor standarde profesionale pentru evaluarea activității oficialilor, precum şi recrutarea profesionistă, onestă și eficientă a celor mai bune persoane din cadrul sectorului educațional (în primul rând, rândul directorilor de școli și al funcționarilor direcțiilor raionale/municipale de învățământ).

**VI. Rezultatele preconizate și indicatorii de progres**

Implementarea descentralizării educației va duce la:

a) afirmarea unor școli autonome, capabile să răspundă necesităților elevilor, aflate sub monitorizarea consiliilor şcolare elective și a administrațiilor publice locale;

b) instituirea fondatorilor autonomi de instituții preșcolare (administrațiile publice locale de nivelul unu) și de școli (administrațiile publice locale de nivelul doi);

c) crearea unor instituții funcţionale ale administrației publice centrale, adaptate la activitate în cadrul sistemului descentralizat de învățământ: Minister al Educației restructurat, cu oficii desconcentrate în teritoriu, Inspecție școlară direct subordonată Ministerului Educației, Consiliu Național al Educației în calitate de forum pentru un dialog național în problemele educației;

d) crearea unui sistem transparent și echitabil de finanțare a educației, bazat pe granturi cu destinație specială, orientat spre educaţia incluzivă şi respectarea drepturilor omului.

Pentru obţinerea acestor rezultate, va fi necesară modificarea mai multor legi, adoptarea unor hotărâri de Guvern și decizii ale Ministerului Educației, restructurarea direcțiilor raionale/ municipale de învățământ, instruirea intensivă a managerilor școlari și a oficialilor din cadrul administrațiilor publice locale, precum și crearea de noi instituții − Inspecția școlară şi Consiliul Național pentru Educație.

Pentru monitorizarea implementării Strategiei, se vor utiliza următorii indicatori de progres: (i) numărul actelor normative publice modificate sau actualizate, (ii) numărul direcțiilor de învățământ restructurate, (iii) numărul consiliilor școlare constituite, (iv) numărul de directori de școli instruiți, (v) numărul oficialilor administrației publice locale instruiți, (vi) numărul materialelor didactice și al îndrumarelor imprimate și diseminate.

**VII. Fazele implementării Strategiei**

Descentralizarea educației în Republica Moldova se va realiza în trei faze:

1. **Faza preparatorie**. Perioada: ianuarie 2013 − decembrie 2013.

Activităţi:

a) amendarea legilor;

b) actualizarea altor acte normative;

c) elaborarea formulei de alocare per elev și a procedurilor bugetare;

d) publicarea materialelor explicative/instructive pentru administrațiile publice locale și școli;

e) crearea oficiilor desconcentrate ale Ministerului Educației;

f) instituirea Inspecției școlare;

g) constituirea Consiliului Național pentru Educație;

h) activități de relații cu publicul prin intermediul mass-media.

**2. Realizarea descentralizării**. Perioada: ianuarie 2014 − decembrie 2015.

Activităţi:

a) implementarea actelor normative noi și a celor actualizate;

b) introducerea granturilor speciale pentru educație;

c) transferul dreptului de proprietate către raioane/municipii.

**3. Monitorizare și evaluare**. Perioada: ianuarie 2016 − decembrie 2016.

Activităţi:

a) evaluarea națională a impactului descentralizării;

b) trecerea în revistă a funcționării actelor normative modificate și elaborarea propunerilor de perfecţionare a acestora;

c) adoptarea unui nou document strategic.

**VIII. Monitorizare și raportare**

Monitorizarea și raportarea cu privire la implementarea Strategiei este o componentă necesară a însăși procesului de descentralizare. În acest sens, vor fi întreprinși următorii pași-cheie:

**1) Constituirea Consiliului Național pentru Educație**

Consiliul Național pentru Educație va fi subordonat Cancelariei de Stat şi va avea sarcina de a efectua evaluarea inițială, periodică și finală a descentralizării educației, elaborând şi dând publicităţii rapoartele de rigoare:

a) raportul inițial, care va stabili în ce măsură este pregătit sistemul educațional pentru descentralizare;

b) rapoartele periodice, care vor fi elaborate anual, pentru evaluarea progresului realizat;

c) raportul final, care va fi elaborat la finalizarea Fazei 3 a descentralizării educației.

**2) Publicarea transparentă a rezultatelor evaluării**

Toate rapoartele de evaluare elaborate de Consiliul Național pentru Educație vor fi publicate.

**3) Constituirea unui Grup de lucru al reprezentanţilor direcțiilor raionale/municipale de Învățământ**

Grupul de lucru va include doar reprezentanți ai raioanelor şi municipiilor și va examina regulat progresul procesului de descentralizare. De-asemenea, va identifica noi necesități și provocări ale administrațiilor publice locale de nivelul doi.

**4) Introducerea indicatorilor de performanță ai sistemului educațional, transparenți și disponibili publicului larg**

Sistemul de indicatori, bazat pe rapoartele statistice ale școlilor și pe rapoartele bugetare, va fi stabilit de Ministerul Educației, fiind disponibil pentru administrațiile publice locale și pentru ceilalți actori interesați.

**Definiţia termenilor-cheie utilizaţi în Strategie**

|  |  |
| --- | --- |
| Organigrama instituţiei de învăţământ | Document, ce reflectă divizarea elevilor în clase, repartizarea profesorilor pe clase și sarcinile altor cadre didactice din școală |
| Consiliul școlar | Organ, ce reprezintă părinții, cadrele didactice și administrația publică locală, care activează în strânsă colaborare cu școala, acordând suport directorului școlii și îndeplinind un anumit rol la selectarea noului director al școlii |
| Limita bugetară a școlii | Volumul total al fondurilor prevăzute în bugetul administrației publice locale pentru activitățile școlii. Bugetul detaliat al școlii este definit de către școală în cadrul limitei bugetare. Investițiile școlii nu sunt incluse în limita bugetară |
| Componenta raională a bugetului | Partea bugetului școlii, definită conform formulei naționale de alocare a granturilor speciale, care nu este distribuită bugetelor școlii (pentru a defini limitele bugetare a fiecărei școli) în mod direct, dar este redistribuită școlilor în funcție de prioritățile de politici ale administrațiilor publice locale de nivelul doi |
| Bugetul școlii | Bugetul recurent detaliat al instituției publice, definit de școală, în conformitate cu procedurile prevăzute de Legea cu privire la finanțele publice locale, astfel încât suma totală a fondurilor să fie egală cu limita bugetară pentru școala respectivă |
| Componenta națională a curriculumului | Partea curriculumului care este stabilită de Ministerul Educației și este obligatorie pentru toate școlile și toți elevii |
| Componenta raională a curriculumului | Partea curriculumului (disciplinele opţionale) care este stabilită de administrația publică locală de nivelul doi, pentru a reflecta interesele și necesitățile specifice ale populației locale. Această parte a curriculumului este obligatorie pentru toate școlile și toți elevii de pe teritoriul raionului, care au ales disciplinele respective |
| Componenta școlară a curriculumului | Partea curriculumului (disciplinele opţionale şi ore suplimentare) care este la dispoziția școlii, fiind utilizată pentru susținerea elevilor cu necesități speciale, precum și a elevilor care excelează în anumite domenii |
| Consiliul Național pentru Educație | Forum pentru discuții naționale și regionale privind educația și, în special, privind mersul descentralizării educației. Consiliul include reprezentanți ai Guvernului Republicii Moldova, ai Parlamentului, ai administrațiilor publice locale de nivelul unu și doi, ai sindicatelor cadrelor didactice, ai asociațiilor minorităților etnice și naționale și ai instituțiilor academice |

Aceste definiții vor fi extinse și introduse în legislaţia modificată cu privire la educație.

# Anexa 1. Matricea detaliată a competenţelor în sectorul educaţiei

Matricea include competenţele din sectorul educaţiei, clasificate în cinci grupuri:

1) Elaborarea, planificarea și monitorizarea politicilor

2) Managementul rețelei școlare

3) Managementul resurselor umane

4) Managementul procesului educațional

5) Managementul financiar, asigurarea tehnică și didactică, managementul proprietății

| **Nr.**  **d/o** | **Competențe** | **APC** | **APL (II)** | **APL (I)** | **Instituţia de învăţământ** |
| --- | --- | --- | --- | --- | --- |
| **Elaborarea, planificarea și monitorizarea politicilor** | | | | | |
| **1.** | Elaborarea politicilor de organizare/funcționare/dezvoltare a învățământului general | X |  |  |  |
| **2.** | Elaborarea formulei de finanțare a educației | X |  |  |  |
| **3.** | Elaborarea politicilor locale de organizare/funcţionare/dezvoltare a învățământului general |  | X |  |  |
| **4.** | Elaborarea standardelor de calitate | X |  |  |  |
| **5.** | Elaborarea standardelor de calificare și evaluare pentru cadrele didactice și manageriale | X |  |  |  |
| **6.** | Elaborarea curriculumului | X |  |  |  |
| **7.** | Selectarea manualelor | X |  |  |  |
| **8.** | Selectarea materialelor didactice | X | X |  | X |
| **9.** | Monitorizarea implementării cadrului legal și a politicilor educaționale | X | X | X | X |
| **Managementul rețelei școlare** | | | | | |
| **10.** | Managementul rețelei școlare, inclusiv crearea/reorganizarea/ localizarea geografică/închiderea instituţiilor de învăţământ: |  |  |  |  |
| preşcolar |  | X |  |  |
| primar |  | X |  |  |
| gimnazial |  | X |  |  |
| liceal |  | X |  |  |
| extracurricular |  | X |  |  |
| **Managementul resurselor umane** | | | | | |
| **11.** | Elaborarea și aprobarea nivelelor de personal (cadre didactice și manageriale) | X |  |  |  |
| **12.** | Elaborarea și aprobarea nivelelor de personal (cadre nedidactice) ale instituțiilor de învățământ: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **13.** | Angajarea/demiterea top managerilor instituțiilor de învăţământ: |  |  |  |  |
| preşcolar |  | X |  |  |
| primar |  | X |  |  |
| gimnazial |  | X |  |  |
| liceal |  | X |  |  |
| extracurricular |  | X |  |  |
| **14.** | Angajarea/demiterea cadrelor didactice în instituțiile de învăţământ: |  |  |  |  |
| preşcolar |  |  |  | X |
| primar |  |  |  | X |
| gimnazial |  |  |  | X |
| liceal |  |  |  | X |
| extracurricular |  |  |  | X |
| **15.** | Angajarea/demiterea cadrelor ne-didactice în instituțiile de învăţământ: |  |  |  |  |
| preşcolar |  |  |  | X |
| primar |  |  |  | X |
| gimnazial |  |  |  | X |
| liceal |  |  |  | X |
| extracurricular |  |  |  | X |
| **16.** | Evaluarea performanțelor top managerilor instituțiilor de învățământ: |  |  |  |  |
| preşcolar | X | X |  |  |
| primar | X | X |  |  |
| gimnazial | X | X |  |  |
| liceal | X | X |  |  |
| extracurricular | X | X |  |  |
| **17.** | Evaluarea performanțelor cadrelor didactice din instituțiile de învățământ: |  |  |  |  |
| preşcolar | X | X |  | X |
| primar | X | X |  | X |
| gimnazial | X | X |  | X |
| liceal | X | X |  | X |
| extracurricular | X | X |  | X |
| **18.** | Dezvoltarea profesională a cadrelor didactice și manageriale din instituțiile de învăţământ: |  |  |  |  |
| preşcolar | X | X |  | X |
| primar | X | X |  | X |
| gimnazial | X | X |  | X |
| liceal | X | X |  | X |
| extracurricular | X | X |  | X |
| **Managementul procesului educaţional** | | | | | |
| **19.** | Înregistrarea și repartizarea copiilor în școli/școlarizarea copiilor |  | X | X | X |
| **20.** | Participarea copiilor în procesul educațional |  |  |  | X |
| **21.** | Procesul managementului educațional (curricular și extra-curricular) |  | X |  | X |
| **22.** | Selectarea tehnicilor de predare |  |  |  | X |
| **Managementul financiar, asigurarea tehnică și didactică,**  **managementul proprietății** | | | | | |
| **23.** | Elaborarea bugetului școlii |  | X |  | X |
| **24.** | Executarea bugetului școlii/ managementul financiar |  |  |  | X |
| **25.** | Plata salariului profesorilor |  |  |  | X |
| **26.** | Organizarea procedurilor de achiziții pentru instituțiile de învăţămînt: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **27.** | Managementul proprietății (întreținere, cheltuieli pentru reparații curente) următoarelor instituții de învăţământ: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **28.** | Managementul proprietății (reparații capitale, investiții) următoarelor instituții de învăţământ: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **29.** | Asigurarea cu mijloace tehnice a instituțiilor de învăţământ: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **30.** | Asigurarea cu materiale didactice a instituțiilor de învăţămînt: |  |  |  |  |
| preşcolar |  | X |  | X |
| primar |  | X |  | X |
| gimnazial |  | X |  | X |
| liceal |  | X |  | X |
| extracurricular |  | X |  | X |
| **31.** | Finanțarea activităților de dezvoltare a resurselor umane |  | X |  | X |

# 

# Anexa 2. Planul de acţiuni pentru implementarea Strategiei

Majoritatea acţiunilor sunt programate pentru anul 2013, anticipând procesul de descentralizare, accentul principal fiind pus pe faza preparatorie a implementării Strategiei. Totodată, o serie de acţiuni se extind în timp şi dincolo de anul 2013, deoarece îndeplinirea lor în decursul a 12 luni este dificilă.

|  |  |
| --- | --- |
| **Acţiuni de bază** | **Data-limită** |
| Începutul fazei preparatorii | 1 ianuarie, 2013 |
| Documente iniţiale, pregătite pentru discuţii publice | 28 februarie, 2013 |
| Pregătirea şi difuzarea materialelor RP despre descentralizarea educaţiei | 31 martie, 2013 |
| Încheierea discuţiilor publice | 30 iunie, 2013 |
| Amendamente la toate legile relevante (educaţie, descentralizare administrativă, finanţe publice locale etc.) | 30 septembrie, 2013 |
| Elaborarea cadrului normativ necesar descentralizării (hotărâri ale Guvernului Republicii Moldova, decizii ale Ministerului Educaţiei, regulamente etc.) | 31 octombrie, 2013 |
| Pregătirea, imprimarea şi distribuirea materialelor de suport şi a îndrumarelor pentru actorii educaţiei | 30 noiembrie, 2013 |
| Începutul fazei de implementare | 1 ianuarie, 2013 |

|  |  |  |  |
| --- | --- | --- | --- |
| **Activităţi** | **Acţiuni** | **Termene-limită** | **Responsabili** |
| **Obiectiv sistemic: Asigurarea accesului la educaţie şi a calităţii educaţiei** | | | |
| Activitatea sistemică 1: Monitorizarea accesului şi a calităţii educaţiei pe parcursul procesului de descentralizare | S1.1. Constituirea Consiliului Naţional pentru Educaţie | 2-13 februarie, 2013 | Cancelaria de Stat,  Ministerul Educaţiei |
| S1.2. Adoptarea procedurilor de monitorizare de către Consiliul Naţional pentru Educaţie | Aprilie, 2013 | Consiliul Naţional pentru Educaţie |
| S1.3. Elaborarea şi publicarea raportului privind pregătirea pentru descentralizarea educaţiei | Octombrie, 2013 | Consiliul Naţional pentru Educaţie, Ministerul Educaţiei |
| Activitatea sistemică 3: Campanie de informare publică | S3.1. Elaborarea şi difuzarea informaţiei de bază privind descentralizarea educaţiei | Februarie, 2013 | Ministerul Educaţiei |
| S3.2. Deschiderea unui portal web şi a unui centru de informare pentru instituţiile de învăţământ şi administraţiile publice locale | Martie, 2013 | Ministerul Educaţiei |
| S3.3. Elaborarea şi diseminarea îndrumarului pentru instituţiile de învăţămînt | Octombrie, 2013 | Ministerul Educaţiei |
| S3.4. Elaborarea şi diseminarea îndrumarului pentru administraţiile publice locale | Octombrie, 2013 | Ministerul Educaţiei |
| **Obiectivul specific 1. Sporirea competenţelor şi a autonomiei instituţiilor de învăţământ** | | | |
| 1.1. Delimitarea drepturilor şi a responsabilităţilor instituţiilor de învăţământ | 1.1.1. Elaborarea primei liste complete a drepturilor şi responsabilităţilor instituţiilor de învăţământ, începutul discuţiilor publice | Februarie, 2013 | Ministerul Educaţiei |
| 1.1.2. Aprobarea listei finale a drepturilor şi responsabilităţilor instituţiilor de învăţământ, după discuţiile publice | Mai, 2013 | Ministerul Educaţiei |
| 1.1.3. Coordonarea drepturilor şi responsabilităţilor instituţiilor de învăţământ cu Strategia Educaţiei | Iunie, 2013 | Ministerul Educaţiei |
| 1.1.4. Amendamente la legislaţia referitoare la educaţie | Septembrie, 2013 | Ministerul Educaţiei |
| 1.2. Elaborarea procedurilor instituţionale de garantare a autonomei instituţiilor de învăţământ | 1.2.1. Elaborarea listei procedurilor necesare pentru garantarea autonomiei instituţiilor de învăţământ | Februarie, 2013 | Ministerul Educaţiei,  APL II |
| 1.2.2. Elaborarea procedurilor de garantare a autonomiei instituţiilor de învăţământ din listă | Mai, 2013 | Ministerul Educaţiei,  APL II |
| 1.2.3. Elaborarea şi aprobarea proiectelor modificărilor necesare în legislaţia cu privire la educaţie, implementarea noilor proceduri | Septembrie, 2013 | Ministerul Educaţiei |
| 1.3. Constituirea Consiliilor şcolare (profesori, părinţi, administraţii publice locale) | 1.3.1. Elaborarea propunerilor privind componenţa, competenţele şi procedurile operaţionale ale consiliilor şcolare | Februarie, 2013 | Ministerul Educaţiei |
| 1.3.2. Elaborarea modificărilor necesare la legislaţia în domeniul educaţiei | Mai, 2013 | Ministerul Educaţiei |
| 1.3.3. Adoptarea amendamentelor la legislaţia în domeniul educaţiei | Septembrie, 2013 | Ministerul Educaţiei |
| 1.4. Introducerea zonelor obligatorii de arondare la şcoli | 1.4.1. Elaborarea modificărilor necesare la legislaţia în domeniul educaţiei, care definesc zonele de arondare la şcoli | Mai, 2013 | Ministerul Educaţiei |
| 1.4.2. Elaborarea procedurilor de monitorizare a frecventării instituţiei de învăţământ | Mai, 2013 | Ministerul Educaţiei |
| 1.4.3. Adoptarea amendamentelor respective la legislaţia în domeniul educaţiei | Septembrie, 2013 | Ministerul Educaţiei |
| 1.5. Extinderea componentei şcolare a curriculumului | 1.5.1. Elaborarea conceptului modificat al componentei şcolare a curriculumului | Februarie, 2013 | Ministerul Educaţiei |
| 1.5.2. Elaborarea modificărilor respective la legislaţia în domeniul educaţiei | Mai, 2013 | Ministerul Educaţiei |
| 1.5.3. Adoptarea amendamentelor respective legislaţia în domeniul educaţiei | Septembrie, 2013 | Ministerul Educaţiei |
| 1.5.4. Elaborarea şi aprobarea cadrului normativ necesar | Octombrie, 2013 | Ministerul Educaţiei |
| 1.6. Introducerea mecanismelor transparente de raportare publică (instituţiile de învăţământ) | 1.6.1. Elaborarea mecanismelor de raportare obligatorie pentru instituţiile de învăţământ | Februarie, 2013 | Ministerul Educaţiei |
| 1.6.2. Elaborarea mecanismelor de raportare bugetară pentru instituţiile de învăţământ | Mai, 2013 | Ministerul Finanţelor,  Ministerul Educaţiei |
| 1.6.3. Adoptarea amendamentelor la legislaţia în domeniul educaţiei şi la legea finanţelor publice locale | Septembrie, 2013 | Ministerul Educaţiei,  Ministerul Finanţelor |
| 1.6.4. Elaborarea îndrumarelor şi a materialelor de instruire pentru instituţiile de învăţământ | Noiembrie, 2013 | Ministerul Educaţiei |
| **Obiectivul specific 2. Consolidarea rolului strategic al administraţiilor publice locale** | | | |
| 2.1. Consolidarea competenţelor instituţiilor administraţiei publice locale care gestionează unităţile şcolare | 2.1.1. Constituirea comisiei de supraveghere a restructurării direcţiilor de învățământ | Februarie, 2013 | Ministerul Educaţiei |
| 2.1.2. Realizarea interviurilor cu angajaţii direcţiilor de învăţămînt | Mai, 2013 | Ministerul Educaţiei |
| 2.1.3. Elaborarea noilor proceduri pentru direcţiile de învățământ | Mai, 2013 | Ministerul Educaţiei |
| 2.1.4. Adoptarea amendamentelor respective la legislaţia în domeniul educaţiei | Septembrie, 2013 | Ministerul Educaţiei |
| 2.2. Transferul proprietăţilor şcolare către autorităţile gestionare | 2.2.1. Revizuirea/elaborarea/aprobarea hotărârii de Guvern privind transferul proprietăţilor şcolare către raioane | Februarie, 2013 | Ministerul Educaţiei,  Ministerul Economiei |
| 2.2.2. Elaborarea procedurilor aferente proprietăţilor şcolare care nu sunt transferate | Februarie, 2013 | Ministerul Educaţiei,  Ministerul Economiei |
| 2.2.3. Publicarea raportului privind rezultatele procesului de transfer al proprietăţii şcolare | Decembrie, 2013 | Ministerul Educaţiei,  Ministerul Economiei |
| 2.3. Stabilirea noilor sisteme de management pentru reţelele şcolare locale | 2.3.1. Elaborarea proiectelor de proceduri şi iniţierea discuţiilor publice | Martie, 2013 | Ministerul Educaţiei |
| 2.3.2. Elaborarea versiunii finale a procedurilor | Iunie, 2013 | Ministerul Educaţiei |
| 2.3.3. Adoptarea noilor proceduri în legislaţia cu privire la educaţie | Septembrie, 2013 | Ministerul Educaţiei |
| 2.3.4. Elaborarea îndrumarelor pentru administraţiile publice locale | Noiembrie, 2013 | Ministerul Educaţiei |
| 2.4. Introducerea mecanismelor transparente de raportare publică (administraţii publice locale) | 2.4.1. Elaborarea propunerilor privind cerinţele faţă de raportarea publică şi iniţierea discuţiilor publice | Martie, 2013 | Ministerul Educaţiei |
| 2.4.2. Elaborarea versiunii finale a cerinţelor faţă de raportare | Iunie, 2013 | Ministerul Educaţiei |
| 2.4.3. Adoptarea modificărilor în legislaţia cu privire la educaţie şi în legea cu privire la finanţele publice locale | Septembrie, 2013 | Ministerul Educaţiei |
| 2.5. Extinderea componentei raionale a educaţiei | 2.5.1. Formularea noilor propuneri privind componenta raională a curriculumului | Februarie, 2013 | Ministerul Educaţiei |
| 2.5.2. Elaborarea versiunii finale a regulamentului componentei raionale a curriculumului | Iunie, 2013 | Ministerul Educaţiei |
| 2.5.3. Adoptarea amendamentelor respective la legislaţia în domeniul educaţiei | Septembrie, 2013 | Ministerul Educaţiei |
| **Obiectivul specific 3. Introducerea unui sistem de finanţare transparent şi echitabil** | | | |
| 3.1. Introducerea transferurilor cu destinaţie specială pentru finanţarea educaţiei | 3.1.1. Elaborarea propunerilor privind definirea transferurilor destinate educaţiei în legea cu privire la finanţele publice locale şi iniţierea discuţiilor publice | Februarie, 2013 | Ministerul Finanţelor,  Ministerul Educaţiei |
| 3.1.2. Elaborarea listei transferurilor cu destinație specială pentru educaţie şi iniţierea discuţiilor publice | Februarie, 2013 | Ministerul Finanţelor,  Ministerul Educaţiei |
| 3.1.3. Elaborarea regulamentului final al transferurilor cu destinaţie specială | Iunie, 2013 | Ministerul Finanţelor,  Ministerul Educaţiei |
| 3.1.4. Amendamente la legea cu privire la finanţele publice locale şi la legea cu privire la descentralizarea administrativă | Septembrie, 2013 | Ministerul Finanţelor,  Ministerul Educaţiei |
| 3.2. Introducerea formulei de finanţare per elev | 3.2.1. Prezentarea publică a formulei de finanţare per elev | Februarie, 2013 | Ministerul Finanţelor,  Ministerul Educaţiei |
| 3.2.2. Revizuirea funcţionării formulei în raioanele-pilot | Iunie, 2013 | Ministerul Finanţelor,  Ministerul Educaţiei |
| 3.2.3. Adoptarea formulei de alocare per elev în anul fiscal 2014 | Noiembrie, 2013 | Ministerul Finanţelor,  Ministerul Educaţiei |
| 3.3. Elaborarea procedurilor bugetare de garantare a autonomiei instituţiilor de învăţământ | 3.3.1. Elaborarea procedurilor bugetare şi iniţierea discuţiilor publice | Februarie, 2013 | Ministerul Finanţelor,  Ministerul Educaţiei |
| 3.3.2. Formularea procedurilor convenite pentru stabilirea limitelor bugetare şi a bugetelor detaliate ale instituţiilor de învăţământ | Iunie, 2013 | Ministerul Finanţelor,  Ministerul Educaţiei |
| 3.3.3. Adoptarea legislaţiei secundare care defineşte procedurile bugetare | Septembrie, 2013 | Ministerul Finanţelor,  Ministerul Educaţiei |
| 3.4. Suport financiar special pentru educaţia inclusivă | 3.4.1. Definirea transferurilor cu destinaţie specială pentru educaţia incluzivă, determinarea metodelor de alocare a acestor transferuri | Martie, 2013 | Ministerul Finanţelor,  Ministerul Educaţiei |
| 3.4.2. Elaborarea instrucţiunilor detaliate pentru administraţiile publice locale, privind utilizarea transferurilor cu destinație specială pentru educaţia incluzivă | Iunie, 2013 | Ministerul Finanţelor,  Ministerul Educaţiei |
| 3.4.3. Adoptarea legislaţiei secundare ce reglementează finanţarea educaţiei incluzive | Septembrie, 2013 | Ministerul Finanţelor,  Ministerul Educaţiei |
| **Obiectivul specific 4. Consolidarea capacităţilor Ministerului Educaţiei de a supraveghea un sistem descentralizat** | | | |
| 4.1. Crearea oficiilor desconcentrate ale Ministerului Educaţiei | 4.1.1. Elaborarea conceptului localizării, al nivelelor de personal şi al funcţiilor oficiilor desconcentrate ale Ministerului Educaţiei | Februarie, 2013 | Cancelaria de Stat,  Ministerul Educaţiei |
| 4.1.2. Numirea şefilor oficiilor desconcentrate, crearea unei comisii de recrutare | Martie, 2013 | Ministerul Educaţiei |
| 4.1.3. Desfăşurarea procesului de recrutare a viitoarelor cadre ale oficiilor deconcentrate | Septembrie, 2013 | Ministerul Educaţiei |
| 4.1.4. Crearea sediilor oficiilor desconcentrate ale Ministerului Educaţiei | Octombrie, 2013 | Ministerul Educaţiei |
| 4.2. Formalizarea monitorizării activităţilor educaţionale ale administraţiilor publice locale de către Ministerul Educaţiei | 4.2.1. Elaborarea proiectului procedurilor de monitorizare pentru discuţii publice | Februarie, 2013 | Ministerul Educaţiei |
| 4.2.2. Formularea procedurilor de monitorizare a activităţilor educaţionale ale administraţiilor publice locale | Iunie, 2013 | Ministerul Educaţiei |
| 4.2.3. Adoptarea amendamentelor la legislaţia în domeniul educaţiei, cu specificarea procedurilor de monitorizare | Septembrie, 2013 | Ministerul Educaţiei |
| 4.2.4. Elaborarea legislaţiei secundare ce reglementează procedurile de monitorizare | Noiembrie, 2013 | Ministerul Educaţiei |
| 4.3. Introducerea Inspecţiei şcolare | 4.3.1. Elaborarea conceptului viitoarei organizări şi al modelelor de activitate ale Inspecţiei şcolare, iniţierea discuţiilor publice | Februarie, 2013 | Ministerul Educaţiei |
| 4.3.2. Formularea organizării convenite şi a modelelor de activitate ale Inspecţiei şcolare | Iunie, 2013 | Ministerul Educaţiei |
| 4.3.3. Adoptarea amendamentelor la legislaţia în domeniul educaţiei, care definesc Inspecţia şcolară | Septembrie, 2013 | Ministerul Educaţiei |
| 4.3.4. Numirea directorului Inspecţiei şcolare | Septembrie, 2013 | Ministerul Educaţiei |
| 4.3.5. Procesul de recrutare a cadrelor Inspecţiei şcolare | Noiembrie, 2013 | Ministerul Educaţiei |
| 4.3.6. Stabilirea sediului Inspecţiei şcolare; adoptarea statutului Inspecţiei şcolare | Decembrie, 2013 | Ministerul Educaţiei |

1. Barometrul Opiniei Publice. Institutul de Politici Publice, 2001−2012 [↑](#footnote-ref-1)
2. Biroul Naţional de Statistică. <http://www.statistica.md/pageview.php?l=ro&idc=295&id=2234>, accesat 13.04.2012 [↑](#footnote-ref-2)
3. Sursa: Hotărârea Guvernului Republicii Moldova nr. 523 din 11.07.2011 cu privire la aprobarea Programului de dezvoltare a educaţiei incluzive în Republica Moldova pentru anii 2011-2020. Monitorul Oficial nr. 114-116 din 15.07.2011, art. 589 [↑](#footnote-ref-3)
4. Sursa: Raportul Naţional de Dezvoltare Umană 2010/2011: Republica Moldova de la Excluziune Socială la o Dezvoltare Umană Incluzivă / Dorin Vaculovschi, Maria Vremeş, Viorica Craevschi-Toartă. – Ch. : “Nova-imprim” SRL, 2011. – 168 p. [↑](#footnote-ref-4)
5. Sursa: Situaţia copiilor în Republica Moldova în anul 2011. Comunicat de presă. Biroul Naţional de Statistică, 01.06.2012 [↑](#footnote-ref-5)